jon: "Nire arazoa Twitter/Facebook eta horrelakoak uzte…" - Mastodon.eus\nNire arazoa Twitter/Facebook eta horrelakoak uztea 100 %ean Fedibertsoa erabiltzeko: jarraitzen dudan jende gehiena horien bitartez bakarrik irakurtzen dudala.\n2019(e)ko Abu 14, 21:49 · Web · 1 · 0 · 0\n2019(e)ko Abu 15, 04:49\n@jon ni noizbehinka Twitterren sartzen naiz oraindik irakurtzera baina ez idaztera (fedibertsoa aipatzeko edo estekatzeko ez bada). Horrela trantsizio prozesu bat egin dezakezu hemendik jende interesgarri berria topatzen duzun bitartean.\nGaiak maiz desberdinak direla ikusiko duzu eta batez ere denborak, fedibertsoan jendeak ez du komertzialetan duen presio bera (plataformek zeharka eragindakoa). Eta ikusiko duzu zein azkar ohitzen zaren zuzeneko eta zeharkako publizitate gabe bizitzen!\n2019(e)ko Abu 15, 08:43\n@txopi @jon Nik ez ditut utzi, baina Txopirena egiten dut: lehentasuna hemen jartzea.\n2019(e)ko Abu 15, 18:51\n@txopi urteak egin ditut IRCn, Riot ere lantzean behin erabiltzen dut beraz fedibertsoa ez da gauza arraroa niretzat.\nArazoa erlazio batzuk haustea da. Twitter estandar bilakatu da. Ez badago polemika handirik ez da exodorik egongo. Askorekin han soilik hitz egiten dut.\nOndorioz, Mastodon/Pleroma etabarreko jende kopuru "baxuak" ere atzera botatzen du. Interakzio urria. Ez dago "nor jarraitu" gomendiorik. Interakzioa ere urria da, ez dakit nire edukia edo Fedibertsoaren naturagatik den.\n2019(e)ko Abu 15, 20:31\n@jon hangoa ez duzu hemen aurkituko, egitura/neurri/tempus/algoritmo/pertsona/izaera/helburu desberdinak dira. Zuk ikusi zergatik nahi duzun hemen egon eta benetan handik joan nahi duzun. Nire ustez ez dago sekretu handirik, norberak hartu beharreko erabakiak dira.\nKontuan izan abuztuan gaudela eta oporraldiaren ondoren esparru digital guztietan loraldia etortzen dela (Mastodonek fluxu txikiagoa du eta lehortea gehiago nabaritzen da).\n2019(e)ko Abu 15, 21:54\n@txopi ados nago diozunarekin. Nire erabakia da. Gogoeta bat egin nahi nuen, besterik ez. Twitter gero eta aspergarriagoa egiten zait (beti gauza berdinak, joera berdinak, jarrera berdinak). Jende dexentea aurkitu dut bertan, hori da koxka. Horiek galtzea... pena izango litzateke.\nEta udarena ere izan liteke. Ez du beste sare sozialek bezalako menpekotasunik sortzen.\n2019(e)ko Abu 15, 23:22\n@jon @txopi bat nator norberaren erabakia izan behar dela sare sozial komertzialetan egon, sare sozial libreetan (libre hitzaren osotasunean) egon edo bietan egon. Batak ez du zergatik bestea kendu behar. Izan ere, oso bestelako helburuak dituzte.\nNire kasuan hemen bakarrik aritzea erabaki dut (eta agian etzi kontrako erabakia hartuko dut, auskalo), fedibertsoaren helburuekin bat egiten dudalako eta sare sozial komertzialek denbora gehiegi eskatzen zidatelako. Lasaitasuna bilatzen nuen. 1/2\n2019(e)ko Abu 15, 23:29\n@jon @txopi hilean behin edo (hemen mugimendu gutxi ikusten dudanean), Twitterrera sartzen naiz, handik zer mugitzen den ikusteko asmoz. Ekarpen txikiena ere egin gabe (adibidez Onintzaren kontuaren inguruan informatzeko erabili nituen).\nBa tira, momentuz, sartu naizen bakoitzean hartutako erabakia berrestu izan dut 😆\nBeldur kontu bat ere egon badagoela uste dut. Han egon ezean existitzen ez garela saldu digute. Eta guk erosi. Baina ez da horrela, inondik inora ere. 2/2


Nekazaritza-Elikadura-Lurraldea: Landa eremu bizigarrirako hirukia - Euskonews\nALBERDI ARESTI, Goiuri BEGIRISTAIN ZUBILLAGA, Mirene\nKrisi anizkoitzari lotutako ebidentzia ugari eman dizkigu testuinguruak azkenaldian. Ebidentzia ekologiko, sozial, ekonomiko zein kulturalak elkarri lotuta daude, elkar elikatu eta indartzen dira, eta eraiki dugun sistemaren gurpil zoroan gero eta gehiago korapilatzen gaituzte, gizartearen jarraipena bera kolokan jarriz, “krisi zibilizatorioa” izendatzeraino.\nIndarrean dagoen elikadura eredu industrializatu eta globalizatuak eragin zuzena du krisi anizkoitzetan. IPCCren kalkuluen arabera, 2007-2016 urte tartean, gizakien jardueraren eraginez sortutako berotegi-efektuko gasen isurketa guztien datoz nekazaritzatik, basogintzatik eta lurraren beste erabilera batzuetatik; datu hori %37ra igotzen da aintzat hartzen baditugu ekoizpenerako erabiltzen diren inputak eta materialak eta kontsumorainoko kate osoa, lur zoruaren degrazioa eta elikadura osasuntsuaren eskuragarriatsunaren kaltetan. Estatistikei erreparatzen jarraituz gero, erakusten dutenez, munduko lurraren %2 baino ez dago nekazari eta komunitate indigenen esku eta lurren jabeen %3-20 dira emakumeak; munduko elikagaien ekoizpenaren %70 familia-nekazaritzak ekoizten du eta FAOk onartzen du elikadura-ekoizpenaren %70 emakumeek sortzen dutela, nahiz eta emakumeen %60 baino gehiago goseak dauden munduan. Elikadura katean, Espainiar Estatuko elikaduraren sektorea sei talde handiren esku dago (Mercadona, Carrefour Taldea, Eguna Taldea, Eroski Taldea, Lidl eta Auchan Taldea), eta elkarrekin estatu mailako salmenta-bolumenaren %54,4 biltzen dute; horrek eragin zuzena du elikadura kateko erabaki ahalmenean eta jatorrian nekazariek jasotzen dituzten eta kontsumoan ordaintzen diren prezioen arteko aldean, marjinak banaketa enpresen esku geratuz. Aldi berean, Europar Batasunean (EB) dietari lotutako gaixotasunei (obesitatea, gainpisua, diabetesa…) aurre egiteko gastu publikoa europako BPGaren %7,8koa da. Halaber, EBko Nekazaritza Politika Bateratua (NPB), 2021ean EBko aurrekontuaren %33,1, eskala handiko ekoizpen-eredu ez sostengarriak laguntzera bideratzen da; are larriagoa dena kontuan izaten badugu NPBaren 7 urteko ziklo berria abiatu dela trantsizio ekologikoaren irizpide oso ahulekin, nahiz eta Baserritik Mahaira estrategia (Farm To Fork Strategy) edo Europako Itun Berdea (Europe Green Deal) onartuak egon.\nEuskal Herriko zoom-a egiterakoan ere datuak esanguratsuak dira: kontsumitzen ditugun elikagaien %80-%90, azpisektoreen arabera, inportatuak dira. Beraz, nahiz eta nekazaritzaren ixuriak murriztu diren azken urteetan, hau gure elikadura-sistemaren aztarna ekologikoa esportazioan oinarritzen da. Horrez gain, EAEn nekazaritza ustiapenen titularren %8,5 soilik dira 35 urtetik beherako pertsonak, bataz besteko adina 60 urtera hurbilduz (azken nekazaritza errolda 2009koa da); nekazari hauen errenta batez besteko errenta maila baino %30 baxuagoa da; Euskal Herrian artifizializaturiko lur azalera bikoiztu egin da 1990-2018 urte tartean, 37.500 hektareatik 79.300 hektareatara, eta afekzio kritikoenak nekazaritza lurra urri den eremuetan gertatu dira. NPBko laguntzetatik gehien jasotzen duten %10ek laguntzen ia %50 kontzentratzen dute EAEn eta Nafarroan, beraz, beste erdia, lur-jabeen %90en artean banatzen da (proportzio hori %30-%70 da Iparraldean). Euskal Herrian, titulartasunen % 38 baino ez daude emakumeen esku eta NPBren laguntzen %31 jasotzen dituztenak dira emakumeak, eta jasotzen dituzten kopuruak txikiagoak dira, lehenesten dituzten eskala eta ekoizpen-eredu jasangarriak direlako. Egoera horretan, aurrera begirako estrategietan kokatuz, abiapuntua da Hego Euskal Herrian nekazaritza ekologikoaren lur azalera %19 dela Nafarroan eta ia-ia %3 EAEn; urrun Baserritik Mahaira estrategiak 2030erako ezartzen duen %25etik. Norabide iraunkorrak zehazteko beharra dagoen testuinguruan, kezkagarria bihurtzen dira Berreskurapen eta Erresilientziarako Euskal Programaren – Euskadi Next izena hartu duena– inguruan ezagutzen diren datuak: elikadura-sistemarekin nolabait lotutako funtsak (guztien %3 inguru) digitalizaziora bideratuta daude, eta ez da eredu iraunkorrerako parametrorik antzematen.\nElikadura sistema (ekoizpen eredutik abiatuta, elikagaien banaketa enpresetatik pasata eta kontsumo espazioetaraino) eta lurraldearen antolamenduaren panorama korapilatsu eta ez iraunkorraren aurrean, galdera oinarrizkoak sortzen zaizkigu: ez ote da zentzuzkoagoa, eta erabaki estrategikoa, gure elikagaien ekoizpena tokikotzea eta sostengarria bihurtzea, elikadura osasuntsu baten eskubide kolektiboa bermatzea eta hurrengo belaunaldientzat lurralde antolamendu iraunkor baterako irizpideak sustraitzea? Eta landa eremuaren hustutzeak, ekoizleen kopuruen murrizketak, ekoizpena produktu gutxi batzuetara bideratzeak eta eskala handitzea eta intentsifikazioak, lanpostuen galeraz harago, ingurumena eta gure lurraldeen kaltetzea ekartzen badu, ez al du zentzu gehiago baserriei eusteak eta bere kopurua areagotzeak, nekazaritza eta abeltzaintzako enpleguak defendatzeak, ekoizpen ereduen eskala murrizteak, soberakinak ezabatzeak eta produkzioa tokiko merkatu eta sukaldetara bideratzeak iraunkortasuna eta justizia soziala irizpidetzat hartuta?\nEzinbestekoa da elikadura-estrategia jasangarriak garatzea, tokiko elikadura-sistemen egituraketa\nkudeatzea, bai eta elikadura-sistema horien gobernantza-modu berriak sustatzea.\nNorabide horretan kokatzen dira hainbat erakundeen erantzunak azken urteetan: EBak elikagai-sistema jasangarri eta inklusibora trantsizioa egiteko informazio zientifikoa biltzen duen A sustainable food for the European Union txostena bereganatu du, Europako elikadura-sistemak osagai sozial, ekonomiko eta ekologiko konplexuak dituela onartuz, eta erabateko aldaketa behar duela epe luzera jasangarri bihurtzeko; jasangarritasunaren irizpideetan sakonduz, IPES Food nazioarteko adituen panelak elikadura-sistema iraunkor eta erresilienteak sortzeko elikagaien segurtasuna eta epe luzerako elikadurarako eskubidea bermatuko dituen sistema agroekologikoa sustatu behar dela azpimarratu du, dagoeneko nekazari erakundeek eta gizarte-mugimenduek hainbat urte daramatena aldarrikatzen, maila globalean eta lokalean; Europako Eskualdeen Kontseiluak 2021eko otsailaren 3an sinatu du Agroekologiaren Irizpena, onartuz agroekologia dela nekazaritzaren karbono-lorratza murrizten duen proposamena, biodibertsitatea berreskuratzea sustatzen duena, lurzoruen emankortasuna berrezartzen duena, uraren eta airearen kutsadura saihesten duena, eta baserrien erresilientzia ekonomiko eta soziala areagotzen duena.\nErantzun kokatuak bilatzeko premiaz parte hartu genuen Fit4Food2030 proiektu europarrean beste hainbat herrialdeko ikerlari eta ordezkariekin batera. Proiektuaren helburu nagusia ikerkuntzatik eta berrikuntzatik (I+G) elikadura sistema jasangarrietarako bideak sortzea izan da, egungo elikadura-sistemen erronkei aurre eginez. Proiektu europar horren ondorioz, Euskadiko elikadura-sistemako hainbat eragilerekin "Euskadiko elikadura-sistemaren politika-laborategia" sortu genuen 2019ko urritik 2020ko urrira. Pandemiaren testuinguruak nabarmendu zituen urgentziak are eta zentzu gehiago emanaz lanari, eta gogoeta-prozesu bat egin genuen euskal elikadura-sistemaren etorkizuneko agertokiei buruz, lau helburu nagusi landuz: 1) Ekoizpen, enplegu eta elkartruke ereduak: janarien xahuketa, banaketa formulak, lan baldintzak/ordutegiak, ekoizpen ereduak... 2) Ingurumenaren iraunkortasuna: klima aldaketa, ingurumena, bioaniztasuna, basoak, lurraldearen kudeaketa, akuakultura iraunkorra, nekazaritzaren optimizazioa/prezisioaren handitzea, lurzoruak aberastea… 3) Elikadura, osasuna eta ongizatea: malnutriziorako irtenbideak, produktu ultraprozesatuak, elikagaien kalitatea, edoskitzea, elikagai nutritiboetarako merkatuak sortzea, osasuna/kontzientziazioa sustatzea... 4) Gobernantza eta komunitateen ahalduntzea: erantzukizuna, parte-hartzea, jarraipena eta politika publikoen sortzea; politika publikoen inkoherentziak; hirietarako elikadura eraginkorra; parte-hartzerako berrikuntza digitalak, elikadura eta nutrizio segurtasunean eztabaida publikoa. Helburu hauek 12 erronka eta 31 ekintza-planetan definituak izan dira. Azpimarragarria da, ikuspegi sistemiko edo integral baten oinarri sendoarekin, ekintza-plan horiek gauzatzeko estrategiak diziplinarteko lana eta administrazioko hainbat sail desberdinen arteko elkarlana eskatzen dutela; eta, horretarako, lege-marko berri bat garatzeko beharra ere nabarmendu da. Adibidez, plataformako kideek askotan aipatu dute osasun eta higiene baldintzak malgutzeko legedia osatzeko beharra, bai eta hurbileko elikagaien salmentari buruzkoa ere, zuzeneko salmentaren dekretua behin betiko amaitzeko beharrarekin batera. Edota tokiko elikagaiak sukalde publikoetan proiektu integralak garatzeko, Hezkuntza-Nekazaritza-Osasun sailen arteko lan koordinatuaren beharra. Beste lege-erronka garrantzitsu batzuk ere identifikatu dira: Nekazaritza Politika Bateratuaren laguntzak eta landa garapen estrategia eta planen inguruko eztabaidei, ekoizpen-lurzoruen babesari edo dietistak eta nutrizionistak osasun-sisteman sartzeari lotutakoak.\nFit4food2030 proiektuan ondorengo ondorioa azpimarratu da, bai euskal laborategian eta baita ere proiektuko Think Thank aditu taldean: elikadura sistemen trantsizio iraunkorra Berrikuntza Sozialaren eskutik etorriko da. Ondorioz berrikuntza teknologiko gogorrean soilik oinarritutako logika mugatua dela adieratzen da, eta, zentzu horretan, ez dator bat Berreskurapen eta Erresilientziarako Euskal Programaren – Euskadi Next – laguntzak berrikuntza teknologikoan kontzentratzearekin, eta berrikuntza sozialari ez heltzearekin.\nFit4food infografia, klikatu handitzeko.\nBeraz, euskal trantsizio ekosozial ordenatu eta egituratua gauzatzeko, krisi klimatikoa eta sortu eta etorriko diren beste konbultsioetan hornikuntza kateen zaurgarritasuna eta puntu kritikoen arazoak gainditzeko ezinbestekoa da nekazaritza ikuspegitik harago elikadura-estrategia jasangarriak garatzea, tokiko elikadura-sistemen egituraketa kudeatzea, bai eta elikadura-sistema horien gobernantza-modu berriak sustatzea. Zentzu horretan kokatu ditu babes zientifiko eta sozial zabala jaso duten Euskal Herria Post-Covid19 taldeak euskal herrirako trantsizioa ekosozialerako bostgarren ildoko proposamen agroekologikoak, modu integralean landu eta kokatu behar direnak eredu ekonomikoan, jendartearen eta planetaren ongizatearekin txirikordatuz, bizigarritasuna modu justu, osasuntsu eta demokratikoan bermatzeko.\nHurrengo hilabeteetan Gasteizko Eusko Legebiltzarrean Landa Garapeneko Lege berri bat onartzea aurreikusten da. Politika publikoek orain arte gabezi handiz erabili izan duten potentzialtasuna dute eta trantsizio agroekologikorako tresna estrategikoak dira eta atzeraezinak dira etorkizun jasangarri baterako lurralde antolamenduan hainbat erabaki. Legearen aurreproiektuak gobernantzaren zentralizazioa eta bertikaltasuna sustatzen ditu, erabakitzeko eskumenen zeharkakotasuna eta tokiko erabilera saihestuz, Fit4Food2030ko emaitzetatik edota IPCC eta IPES Food-en gizarte-berrikuntza sozialaren aldeko eta lotesleak diren partehartze prozesu sakonen irizpideetik urrunduz.\nAgerikoa da politika publikoek biziki eragin dutela eta eragin dezaketela etorkizun iraunkor baterako nekazaritza-elikadura-lurraldea hirukian. Horregatik, erantzunak bilatzerakoan funtsezkoa egiten da begirada sistemikoa izatea, hau da, nolako elikadura halako nekazaritza; are gehiago nolako lurraldea halako elikadura eta nekazaritza.\nHiruki horretan, Lurralde eta jendarte jasangarriko sistemak oso zeharkakoak dira, bidean eremu askoren arteko eta ugariak diren interakzioak daude. Horregatik, hiruki horretan gertatzen diren ebakipuntuak garrantzitsuak dira. Adibide dira azkenaldian, Tuestako (Araba) tomate hidroponikoen makroproiektua (kontsumo energetiko handiko zementuaren ekoizpen-eredu ez jasangarria, eta lur emankorren galera eragingo duena); Araban ere instalazio fotoboltaikoen bultzada (lur emankorrak artifizializatuz eta nekazaritzarako errelebo-aukerak murriztuz); Nafarroako Kaparrosoko behi kontzentrazio ustiategiaren baimena (ingurumen ondorio eta ondorio sozial eta ekonomikoak kanporatuz); edota, Arbonako lur-eremuaren salmenta espekulatiboa (Kostaldeko urbanizazio masiboaren ondorioaz nekazaritza lurren artifizializazio eta espekulazioaren beste adibide bat).\nNekazaritza-Elikadura-Lurraldearen antolamendu iraunkorra izan nahi badugu prospektiba ariketa egiteko garaia da, egungo jendarte justuagoa eraikitzeko eta hurrengo belaunaldiei lurralde bizigarria arduraz uzteko.\n SAPEA, Science Advice for Policy by European Academies (2020). A sustainable food for the European Union. Berlin: SAPEA.\n IPES Food (2019: Hacia una Política Alimentaria Común en la Unión Europea.\n Alberdi Aresti, G., Alvarez Vispo, I., eta Begiristain Zubillaga, M. (2021): Euskadin 2030ean elikadura sistema iraunkorra izateko ikerketa eta berrikuntza estrategia.\n Euskal Herria Post-Covid19, Bigarren gogoeta (2021eko urtarrila).


Udalak deialdi publikoa eginen du, lehia librearen bidez, elkarte eta kolektiboei zentro komunitarioetako guneen erabilpena esleitzeko | Ayuntamiento de Pamplona\nUdalak deialdi publikoa eginen du, lehia librearen bidez, elkarte eta kolektiboei zentro komunitarioetako guneen erabilpena esleitzeko\nDatorren urtean Zentro – Elkarlaneko gunea Plazara zentro komunitariora lekualdatuko da, egun Kondestablen duen egoitzatik\nGune bat era egonkorrean erabiltzeko eskaera-prozedura\nProzedurari deialdiaren iragarpen publikoak emanen dio hasiera, bai Iruñeko Udalaren Egoitza Elektronikoan bai egokitzat jotzen diren horrenbeste bideetan. Zentro publiko bakoitzean lagatzen ahalko diren guneen kokapena eta azalera zehaztuko dira deialdi-iragarkian. Deialdi hau abenduaren erdialdera has liteke, bi hilabete inguruko epean entitate interesdunek eskabidea aurkez dezaten. Eskabideari atxiki beharko dizkiote bai bertan egin nahi diren jardueren proiektua bai eskatuko zaizkien agiriak.\nGuneak lagatzeko deialdietan irabazi-asmorik gabeko entitate, elkarte eta taldeek hartzen ahalko dute parte, horrela eskatuz gero. Horrez gain, estatutuetan islatutako helburuetan jaso beharko dira herritarren partaidetza edo komunitate-garapena bultzatzea, edo bideratu beharko dira auzo-esparruan bizi-kalitatea hobetzera edo komunitaterako onuragarriak diren gizarte intereseko xedeak lortzera; halaber, elkartegintza garatzea sare sozio-kulturalak zein prestakuntza-, informazio-, hezkuntza-, kirol- eta jolas-arlokoak sortzeari begira, bizitza publikoa dinamizatzeko, herritarren partaidetza bultzatzeko eta Iruñeko auzoetan komunitate-garapena bultzatzeko; edo auzoetan elkarrekin bizi diren pertsona eta kolektiboen interes zehatzen eta beharren ikuspegitik jarduerak sortzea.\nAurkeztutako eskaerek dagokien balioespena jasoko dute. Beharrezkotzat joz gero, gizarte-txostenak edo teknikoak eskatzen ahalko dira, proiektuak egokiroago baloratzeko. Gune beraren inguruan lehiarik egonez gero, lizentzia-emakida lehentasunezko erabilerarako irizpideen arabera eginen da, honako hurrenkera honetan: gunea jarduera egiteko egokia izatea; jardueraren eragin soziala (xede-publikoa); auzo inguruan errotuta egotea; jarduera egiteko beste lekurik ez egotea, eta garatzen diren jarduerak irekiak, doakoak eta inklusiboak izatea. Azkenik, bi jardueren arteko berdinketarik gertatuz gero, erabilera-eskabidearen sarrera-data hartuko da kontuan. Alderdi horiek guztiak aintzat hartuta, Udalaren zentro komunitario bateko gunearen entitate erabiltzaile egonkorrarendako erabilera-lizentzia Iruñeko Udalaren Gizarte Zerbitzuetako, Komunitate Ekintzako eta Kiroleko Alorreko zinegotziak emanen du.\nZentro komunitario bakoitzean gunea era egonkorrean erabiltzea egokitu zaien entitate esleipendunek orduan sinatuko dute Iruñeko Udalarekiko lankidetza-hitzarmena, non bertatik datozen betebehar eta eskubideak bilduko baitira. Edozein zalantza argitzeko, deialdietan parte hartu nahi duten entitateak Iruñeko Udalaren Komunitate Ekintzako Unitatearekin jartzen ahalko dira harremanetan, Zapatería kaleko 40an.\nZentroren lekualdatzea Plazara zentro komunitariora\nEgun Kondestablearen jauregiko bigarren solairuan dago Zentro – Elkarlaneko gunea, eta datorren urtean, Plazara zentro komunitariora lekualdatzea aurreikusi da, Redín eta Cruzatarren jauregira (hau ere, Kale Nagusian). Zentro komunitarioak erabiltzeko deialdi publikoan lehiatuko diren elkarteekin hitzarmenak sinatzean gauzatuko da lekualdatzea.\nZentro 2016ko urrian abiatu zen, 2017ko apirila arte Kondestableko ateak ireki ez bazituen ere. Herritarrei, elkarte eta kolektiboei, Udaleko eta beste administrazio publikoetako politikariei eta teknikariei, eta arlo sozio-komunitarioko (hezkuntza, kultura, osasuna edo ingurumena) langileei zuzendutako jarduera- eta zerbitzu- gunea da. Egun honako areto ezberdindu hauek dauzka: argibide-gunea, liburutegia eta dokumentazio-zentroa, administrazioa eta aholkularitza, eta bilera- eta prestakuntza-aretoak.\nHona Zentro – Elkarlaneko gunearen jendaurreko ordutegia: astelehenetik ostiralera, 10:00etatik 14:00etara eta 17:00etatik 21:00etara.


Fermin Etxegoienek ‘Totelak’ izeneko eleberri hibridoa aurkeztu du - KULTUR SHAREA\nKazetaritza, saiakera eta fikzioa uztartu ditu idazleak liburuan.\nFermin Etxegoien kazetari eta idazleak (Oñati, 1966) Totelak izeneko eleberri hibridoa kaleratu du Erein argitaletxearen eskutik. Saiakera, kazetaritza eta fikzioa uztartzen dituen lana da, “euskal literaturan ohikoa den auto-pertzepzio ariketaren generoa (nor-gara-gu-zer-gara-gu) ezohiko eremuetara eramateko”.\nEleberria Maserati gorri batean. St. Moritz aldean bidaiatzen ari den bikote batekin abiatzen da, emakumeak bularreko minbizia itxuraz gainditu duela ospatu nahi dute. Thomas Mann-ek Mendi Magikoa eleberrian ezagutzera eman zuen ospitalea ere bisitatu nahi du bikoteak. Burutazio bikaina etorriko zaie bidaian, euskalgintzari onura ekonomiko handia ekar liezaiokeena.\nIdazlea, bestetik, Santanderren kalean jotzen ari den musikari frustratu bati buruz hitz egiten du liburuan. “Ezustean, harreman estua izan beharko du Ruper Ordorika musikariarekin eta bizitza aldatuko zaio”.\nEleberriaren gatazka gune nagusia da “euskal kultura garaikidean ageri diren errealitate mugatzaileak eta fikziozko pertsonaien jarrera kontrajarriak haien aurrean”, adierazi du egileak.\nEtxegoienek azaldu duenez, “euskalduna da… bere aukera linguistikoen gainetik bizitzen saiatzen dena. Gure inkontziente kolektibo linguistikoa oso erdalduna da eta erdaraz edozein erregistro onartzen dugu, euskaraz ez bezala, non ia edozerk kanporatzen gaituen narraziotik”.\nEgileak kutuntzat dituen hainbat gai aztertu ditu liburuan larritasuneraino: Euskara, espainiartasun kulturala, Ruper Ordorika, mikro-geografiak.\nTotelak ezohiko bidaia liburua da. Espazioan ez ezik, denboran ere bestelako bideak hartu baititu autoreak. “Euskaldunontzat mugatzaile diren zenbait errealitateren gainean, fikziozko tour de force original, sakon, gordin eta zirikatzaile bat”.\nTags: Erein argitaletxea, Euskal Literatura, Fermin Etxegoien, Totelak\nAlex Gurrutxaga, Txani Rodriguez, Javier de Isusi, eta Mikel Reparaz dira Euskadi Literatura Sarietako gainontzeko lau sarituak


azaroa 2016 – Harriketarrak Gazte Asanblada\nbilketak,elkartasun ekimenak,errefuxiatuak,harriketarrak gazte asanbladaUtzi iruzkina\n30/11/2016 20/04/2017 harriketarrak gazte asanblada\nAupa!! Jakingo dozuenez iaztik martxan gabiz Ondo Etorri Errefuxiatuak taldea. Gerratik ihesean dabiltzan pertsonak bizitzen ari diren egoeraz arduratuta batzen hasi ginen arratiar batzuk eta holan sortu gendun talde hau. Giza Eskubideen Deklarazio Unibertsalak (1948) dioenez, “pertsona guztiek daukate munduan joan eta etorri aske ibiltzeko eskubidea eta bizilekua aukeratzekoa”, eta “pertsona guztiek daukate edozein herrialdetan babesa bilatu eta izateko eskubidea”. Sinismen honetan ezinbestekoa egin zaigu lanean hastea, pertsona guztien eskubideak bermatuak izan daitezan herritar moduan gure garautxoa jarriz. Horretarako hainbat dira danon artean antolatu ditugun ekintzak, batzuk Arratia mailan eta beste batzuk herri mailan. Ekintza hauen helburu nagusiak bi izan … Irakurtzen jarraitu MATERIAL BILKETA\n26/11/2016 02/12/2016 harriketarrak gazte asanblada\n17 urte jokuek iten; 17 urte bazkariek preparetan; 17 urte poteoak animetan; 17 urte kontzertuek eskeintzen; 17 urte oin dala 17 urte lau gazte zoro, proiektu honegaz hasi zirela ospatuten. 17 urte, ehunka ekimen, baina ondikoarren sortzeko grinarekin. Eta bai, laurentzanko jolas batetik edonok jolastuteko aukera emoten dauriezan jolasetara pasau ginen. Kantak explota, explotame, explo… explota mi corazon diño eta jipoidromoan buelta bat emon gindunean baten bateri ia bihotzak esplotau arren, globoak izin ziren apurtu zan bakarra. Jolasak eta jokalariek ikusite, nik behintzet batenbat desenkajau ingo zala uste nauen. Egoera ikusite, identidadeak be jabalinan jaurtiketa aprobetxau zaurien ihes egiten saiatuteko. … Irakurtzen jarraitu 17. URTEURRENA\n21/11/2016 21/11/2016 harriketarrak gazte asanblada\n17 urte daroaguz zorokeriek iten eta eztekogu paretako asmorik. Horren adibide da zapatureko, urteurrenaren aitzakipean antolatu dogun egune. Beraz egunerokotasunetik, betikotasunetik, normala danatik urtetako gogoak badekozuz erdu, badeku zer ospatu ta!!! Oharra: Bazkarire etorteko asmoa dekozuenok, mesedez eguena baino lehenago komentau. Olinpiadetarako aurretik apuntau ezkero hobeto, baina egunean bertan be apuntetako aukera egongo da. EZ IZAN SOSO, IZAN ZORO!!! Eta ez ahaztu danon jaie dala, zu be proiektu honen parte zarelako!!! Irakurtzen jarraitu 17. URTEURRENA\naurkezpenak,dokumentalak,harriketarrak gazte asanbladaUtzi iruzkina\nMEMORIAREN ORBAINAK. AURKEZPENA\n11/11/2016 17/11/2016 harriketarrak gazte asanblada\nAspaldiko partez ez dogule gaztetxea hain beteta ikusten, eta egie da be, herrie nahiko engantxeta egon dala proiektuegaz bideoklipe atara zanetik. Bertaratuen artean, gaueko protagonisten gurasoak izin dire gehiengoa. Euren seme alabei babesa emotera etorri direla esan daurien arren, guk badakigu bidaian indakoaz kotilleetan etorri direla. Gurasoak… Hala ere, “…historia beti heltzen zaigunez garaileek kontatua…” esaldie daroan poemagaz hasten da dokumentala. Eztakit bidai honetan garaileak nortzuk izin diren edota garaile eta galtzailerik egon dan, baina dokumentala bidaiarien mobilek gordeta dekiezan dokumentuekaz kontaute egongo bazan seguro ez zala bardine izingo. Non dagoz dokumentazioa galdu zauen tipoaren deklarazioak? Eta hoteleko seguratekin izandako … Irakurtzen jarraitu MEMORIAREN ORBAINAK. AURKEZPENA\naurkezpenak,harriketarrak gazte asanbladaUtzi iruzkina\nKAZETARI KANAIA. AURKEZPENA\n04/11/2016 08/11/2016 harriketarrak gazte asanblada\nEzta lehen aldia Igor Meltxor Lemoatik ikusten dogune, aurretik be idazle eta kazetari moduan izan baitugu hitzaldiak emoten. Kasu honetan ordea, horrez gain, proiektu barri baten zuzendari bezala ere etorri jaku; Kazetari kanaia proiektua alegia. “Ustelkeria, injustiziak eta botere gehiegikeriak salatzeko helburuarekin, ikerketa, hausnarketa eta eztabaidarako sortutako komunikabidea da KAZETARI KANAIA. Betiere, alternatibak indartuz, zorroztasun informatiboak abiatuz eta lan serio eta konprometitu batekin. KONPLEXURIK GABE. KAZETARI KANAIAk herri mugimenduen, eta proiektu politiko, kultural eta sozialen lanaren isla izan nahi du; komunikabide gehienek estal ohi duten eredu alternatibo horien ahotsa izatea, alegia. KAZETARI KANAIAren oinarri nagusia harpidetza izango da, gure independentzia … Irakurtzen jarraitu KAZETARI KANAIA. AURKEZPENA\n02/11/2016 02/11/2016 harriketarrak gazte asanblada\nDatorren barikuen be beste aurkezpen bat aukingo dogu Karabien. Kasu honetan ordea, lemoaztarrok izingo dire protagonistak. Izin be, aurkezpen honetan Lemoako gazteak memoria historiko eta giza eskubideen gaian aitzakipean Alemaniara indako bidaia batzean dauen dokumentala aukingo dogu. Erdu!!! Aurre-estrenaldian dokumentalak jasotako kritikak oso onak izin ziren ta!! Irakurtzen jarraitu MEMORIAREN ORBAINAK\n01/11/2016 harriketarrak gazte asanblada\nBariku honetan Igor Meltxor aukingo dogu Karabien. Ezta lelango aldie Lemoara hurbiltan dana eta horregaitik, esperientziek dino hau be eztala izingo kritikotasun eta eduki gabeko aurkezpen bat. Erdu ikuspuntu barri bet arakatutera!! Irakurtzen jarraitu KAZETARI KANAIA. AURKEZPENA


Nola erabili Kodi edo XBMC Android-en | Androidea\nNola erabili Kodi, Android multimedia erreproduzitzaile osatuena\nPaul Aparicio | | Android aplikazioak, Streaming, Android tranparik, Tutoretzak\nEzagutzen al duzu Kodi multimedia erreproduzitzailea? Erantzuna "Ez" bada, ez dakizu zer falta zaizun. "Zer egin dezaket Kodirekin?" Galdetuz gero, zer erantzun nahi nuke "zer egin nahi duzu? Kodi ez da komunikabideen erreproduzitzailea erabiltzeko erraza, eta egia esan, denbora asko behar izan nuen hori egiteko oraindik XBMC deitzen zitzaionean, baina, hori aprobetxatzen jakinda, edozein eduki mota erreproduzitu dezakegu.\nKodik gure disko gogorrean gordetako musika eta filmetatik erreproduzitu ahal izango du streaming edukia kontsumitzeko, zuzeneko telebista ikustea barne, doako zein ordaindutako kanalak. Esan bezala, ez badakizu, ez dakizu zer galtzen ari zaren, eta hori dela eta, multimedia erreproduzitzailerik onenetako bat, onena ez bada, oinarrizko informazioa eman nahi dizugu. han. Eta bai da Android eskuragarri.\n1 Android-en Kodi deskargatzeko eta erabiltzeko eskuliburua\n2 Kodi-n gehigarriak nola instalatu, bideoan erakusten dizugu.\n3 Kodirako gehigarri onenak\n4 Kodirako gomendatutako beste gehigarri batzuk\n5 Nola ikusi zuzeneko telebista Koditik\n6 Kodi Android telebistan\n6.1 Instalazioa Google Play-tik\n6.2 Eskuzko instalazioa\nAndroid-en Kodi deskargatzeko eta erabiltzeko eskuliburua\nGoogle Play-k aplikazioak onartzea lasaitzeak baditu bere gauza txarrak eta puntu onak. Gauza ona da Android aplikazioen denda ofizialean ia mota guztietako aplikazioak daudela eta Kodi Google Play-n eskuragarri dago. Ez da beti horrela izan, eta orain dela gutxi arte sarera joan behar izan genuen kodi.tv, aukeratu gure gailurako bertsioa, eta horrek bi bertsioak probatzea eragin lezake gure Android gailuak zer prozesadore mota erabiltzen duen jakingo ez bagenu eta instalatu.\nGoogle Play gabe Android-en bertsio bat erabiltzen duzula konturatzen bada, ez da oso normala, baina posible da, adibidez, Remix OS-en, beti instalatu dezakezu Kodi metodo zaharrarekin.\nInstalatu ondoren, gomendatutako zenbait aldaketa egin beharko ditugu:\nEgin dudan lehenengo gauza Kodi nire hizkuntzan jartzea da, gaztelaniaz. Horretarako joan behar dugu Sistema/Argazkiak, musika eta bideoak/ Nazioartekoa /Hizkuntza. Aukera sakatu eta "gaztelania" bilatzen dugu.\nGeroago, baina norberaren lehentasuna da, ordua bistaratzeko modua "Eskualdea" ataletik alda dezakegu. «Espainian (24 ordu)» jarri nuen.\nNahi izanez gero, interfazerako gaiak "Azala" ataletik aldatu edo deskarga ditzakegu, baina hori ez dut gomendatzen arrazoi soil batengatik: "Konfluentzia" azala da lehenespenez eta gehien tutorialak eta ibilbideak Normalean gai lehenetsian nola bistaratzen diren oinarrituta esaten ditugu.\nOrain, Kodi gure hizkuntzan dugula, gauza interesgarriak egin beharko ditugu eta horretarako zenbait gehigarri instalatu beharko ditugu.\nKodi-n gehigarriak nola instalatu, bideoan erakusten dizugu.\nLerro hauen gainetik uzten dudan bideoan ikus dezakezue zein erraza den deskargatu eta instalatu KODI gure Androidean eta hasi gehigarriak instalatzen, prozesua, oso sinplea izan eta hori lortzeko hainbat modu izan arren, erabiltzaile hasiberrientzat benetako tortura izan daitekeena.\nInstalatu gehigarriak Kodi-n Oso erraza da, baina horretarako hainbat modu daude. Linean aurkitu badugu, .zip fitxategia izango dugu eta urrats hauek jarraituz instalatuko dugu:\nGoaz Sistema /(E) rako gehigarri guztiak/ Instalatu fitxategitik.zip.\nDeskargatuko genukeen .zip fitxategia bilatzen dugu.\nGuk hautatzen dugu eta kitto. Gehigarria instalatuta dagoela jakinarazteko beheko eskuineko izkinan mezu bat itxaron beharko dugu. Litekeena da zer diren ez dakiten gauzak instalatzen ikustea, baina mendekotasunak dira. Hori horrela bada, gehigarria guztiz instalatuko da kasuan kasuko gehigarriaren izen bereko zerbait instalatu dela esaten digun mezua ikusterakoan.\nBaina bada gomendatutako beste metodo bat, hau da, biltegiak gehitu eta bertatik instalatzea. Metodo hau luzeagoa da, baina gomendagarria da eta guk edozein gailutan funtzionatuko dunahiz eta .zip fitxategiak atzitu ezin dituen. Biltegi bat gehituko dugu urrats hauek jarraituz:\nGoaz Sistema / Fitxategi kudeatzailea. Kontuz, ez duzu guztiz sartu behar. Aukera pantaila nagusiko menuaren azpian agertu behar da.\n«Gehitu iturria» ukitzen dugu.\nJokatu genuen « ».\nHemen gordailuaren URLa jartzen dugu. URLa duen SuperRepo instalatzea gomendatzen dizut http://srp.nu. Sartutakoan, «Eginda» ukituko dugu.\nJarraian, "Idatzi izena multimedia iturri honetarako" dioen testu urdinaren azpian ukituko dugu eta izena jarriko diogu. SuperRepo ondo dago, baina ondoen ulertzen duguna jar dezakegu. Aktibatuta dugunean, "Eginda" ukitzen dugu.\nGordetzeko, hurrengo leihoan «Ados» sakatuko dugu.\nBaina, hala badirudi ere, oraindik ez dugu biltegirako sarbiderik izango. Horretarako instalatu beharko dugu. Pantaila nagusira itzuliko gara eta hala egingo dugu Sistema /addons/ Instalatu fitxategitik.zip/superrepo, 5. urratsean gorde duzun izena bada.\nJarvis karpeta aukeratzen dugu, hau da, v16,\n«Guztiak» karpetara sartuko gara.\nOndoren agertzen den .zip fitxategia ukitu behar dugu, hau da, idazterakoan "superrepo.kodi.jarvis.all.0.7.04.zip" da eta, orain, biltegia instalatuta izango dugu.\nBehin dugu biltegian instalatuta, bertatik gehigarriak instalatzeko joan beharko dugu Sistema /addons/ Instalatu biltegitik eta aukeratu instalatutako biltegia, kasu honetan "SuperRepo All [Jarvis] [v7]" izango litzatekeena. Barruan ehunka ditugu aukeran, beraz, Kodi bere gatza merezi duen edozein instalatuta izatea merezi duten batzuk ere gomendatuko ditut.\nmejores addons to Kodi\nAsko dira aukeran, gehien erabili ditudan biak gomendatuko ditut batez ere, nahiz eta erabiltzaile asko gustatzen zaizkidan batzuk ere gehituko ditudan.\nPelisalacarta filmak, serieak eta dokumentalak eskuragarri dauden orrietara sartzeko aukera ematen digun gehigarri bat baino ez da. Edukia zuzenean bilatzeko aukera eskaintzen digun aukera bat du, nahiz eta onena, adibidez, gehigarrien ezarpenak sartu eta gure Pordede erabiltzaile izena eta pasahitza konfiguratzea da, eta horri esker, zain dauden filmak, gure gogokoenak, etab. , mota horretako orrialde onenetakoa. Pelisalacarta a bezalakoa da linean bideo denda, baina doakoa.\nAdryan gehigarria denboran zehar ospea irabazten joan da. Gehitzen duen gehigarria da zuzeneko telebista kateak (eta bestelako edukiak), Canal Plus Liga eta beste hainbat kanal ikusteko aukera emango diguna.\nGehigarria erdalduna da, hau da, Espainiako eta Latinoamerikako kanalak ditu. Oso gomendagarria, batez ere burua gehiago berotu nahi ez duten erabiltzaileentzat.\nKodirako gomendatutako beste gehigarri batzuk\nDexterTV: Herrialde askotako telebista kateak.\nPlexus: kanalen zerrendak erreproduzitzeko, hala nola rtsp, m3u8 eta rtmp, baina Sopcast eta Acestream moduluekin bakarrik funtzionatzen du.\nP2P Berriketan: Sopcast eta Acestreams moduluekin ere funtzionatzen du. Plexusek baino kalitate handiagoa eskaintzen du, baina Interneteko konexio ona behar duzu.\nSportsDevil- Kirolaren grial santua, baina ez da instalatzen beste gehigarriek bezain erraza.\nNola ikusi zuzeneko telebista Koditik\nDexterTV edo Adryanlist bezalako aukerez gain, oso interesgarria den beste bat ere badago. Gehigarria instalatzea edo, hobeto esanda, aktibatzea da kontua IPTV PVR sinplea Bezero, eskuragarri dago Sistema /addons/ Ene gehigarrien/ PVR Bezeroak. Gaizki dago bezero honek kanalen zerrendak erreproduzitzea dela, lortzen zailagoa dena baina hori Interneten beteta dago. Koditik zuzeneko telebista ikusi nahi baduzu gehigarri honekin, urrats hauek jarraitu behar dituzu:\nAurreko ibilbidetik PVR IPTV Simple Client aktibatzen dugu.\nAktibatu ondoren, System / TV / General ibilbidera joango gara.\nGoiko laukia aktibatuko dugu, hau da, "Aktibatuta" ren eskuinean.\nIbilbidera itzuliko gara Sistema /(E) rako gehigarri guztiak/ Ene gehigarrien/ PVR bezeroak / IPTV PVR sinplea Bezero eta «Konfiguratu» aukeratuko dugu.\nUne honetan gordetako zerrenda sartu behar dugu. Hainbat aukera ditugu, baina bi bideratuko nituzke:\nTokiko ibilbidea. Aukera honekin, aurretik deskargatu dugun fitxategia ireki beharko dugu.\nUrruneko bidea. Aurkitu dugun zerrendaren URLa ere jar dezakegu.\nZerrenda sartu ondoren, Kodi berrabiaraziko dugu.\nBerriro sartzen zarenean, zerrenda kargatzen hasiko da eta telebistako aukera berri bat agertuko da pantaila nagusian Adryanlist bezalako gehigarriak baino askoz hobea eta hobeto antolatuta dagoena.\nKodi Android telebistan\nKodi Android TVrako ere eskuragarri dago. Bi modutan instalatu daiteke:\nInstalazioa Google Play-tik\nMugikor eta tabletentzako bertsioan bezala, instalatu daiteke Kodi Android telebistan Google Play-tik eta bere instalazioa denda ofizialera sartzea, Kodi bilatzea eta mezu honen amaieran gehituko dudan estekatik instalatzea edo deskargatzea bezain erraza da.\nEdozein arrazoirengatik ezin baduzu instalatu Kodi Google Play-tik, beti eskuzko instalazioa egin dezakegu. Horretarako, urrats hauek jarraituko ditugu:\nGailu mugikorretan bezala, lehenik eta behin joan beharko dugu Ezarpenak / segurtasuna eta murrizketak eta aktibatu iturri ezezagunak.\nOndoren, ordenagailu batetik sarera joan behar dugu http://kodi.tv/download/ eta deskargatu bertsioa gure hardwarearentzat, ARM edo x86 izan daitekeena.\nFitxategia USB pendrive batean kopiatzen dugu.\nUSBa Android TVra konektatzen dugu.\nAndroid TV-tik Google Play-ra joaten gara, ES File Explorer-a bilatzen dugu eta instalatzen dugu.\nAzkenean, ES File Explorer irekitzen dugu, deskargatutako fitxategia bilatu eta instalatzen dugu.\nOrain ezin duzu esan Kodik Android-en nola funtzionatzen duen ez dakizunik, ezta?\ngaratzailea: Kodi Fundazioa\nArtikuluaren bide osoa: Androidea » Android aplikazioak » Nola erabili Kodi, Android multimedia erreproduzitzaile osatuena\nJose Ignacio Amador Santos esan zuen\negun on, mila esker egindako lanagatik. Gehigarriak nola instalatu azaltzen duen bideoak ez duela funtzionatzen esan nahi nizueke. Mila esker.\nErantzun jose ignacio amador santos\nTonua esan zuen\nKaixo, dena ondo instalatu dut, baina telebista kanal bat erreproduzitzen dudanean segundo batzuetan bakarrik funtzionatzen du eta blokeatzen da, kargatzen agertzen zait baina ez eskerrik asko, agurrak\nsantiago antonio gonzalez santuen esan zuen\nAdryanlist deskargatzen saiatzen ari naiz, eta url hau zerbitzarian ez dagoela esaten dit, movidtar telebista daukat, deskargatzeko beste modu bat jakingo dut\nErantzun Santiago antonio gonzalez de los santos-i\nGarai onean eskerrak eman nahi dizkizu kodi bertsio zaharra berreskuratzeagatik oso ondo jarraitzen badu 5 izarreko laguna ematen dizut.\nGoogle-k bere laguntza orrian adierazten du noiz amaituko den Nexus gailuaren bermea\nTwitterrek dagoeneko 140 segundoko iraupena duten bideoak bidaltzeko aukera ematen du


Espero ez zuten bezalakoa | Gizartea | Berria\nUholdeak Tafallan. Iragarpenak\nEspero ez zuten bezalakoa\nAemetek azaldu du ezohikoa izan zela ekaitza, eta baliabiderik ez dutela halakoak aurreikusteko\nEz zuten halakorik espero Aemet Espainiako Meteorologia Agentzian, eta aitortu dute «berandu» iritsi zirela. 17:00etan ezarri zuten abisu laranja; ordurako hasia zen ur jasa. «Bagenekien ekaitz indartsuak izango zirela, eta eguerdirako eman genuen abisu horia. Gero etorri zena ezin izan genuen aurreikusi». Halako ekaitz «berezien» berri izateko egun dituzten «zailtasun teknikoak» azaldu ditu Peio Oria Nafarroako Aemeteko arduradunak. Haren hitzetan, «ezohikoa eta muturrekoa» izan baitzen herenegungoa. Ekaitz perfektua. «Euri kantitate handikoa, eremu jakin batera mugatutakoa, eta luze iraun zuena —bizpahiru ordu—».\nOriak azaldu duenez, ekaitz indartsuak «ohikoak» izaten dira Nafarroako ingurune horretan, uda eta udazken partean: «Ia urtero izaten da baten bat». Baina ez halako ezaugarriekin. Gertatutakoa ez dute arrotz meteorologoek, eta horren arrazoiak zein diren badakite: halako ekaitzak gertatzen dira fronte erdiestatiko hertsiengatik. Oriak azaldu duenez, Iberiar penintsulatik aire hotz poltsak sartzen dira. Ohikoena da Ebro ibaiaren ibilbidearen erdiko tarteetan biltzea. Hainbat kilometroko hodei bertikalak sortzen dira —herenegungoak, hamalau kilometro ingurukoak—. Geldirik geratzen dira ekaitzak, eta ur kantitate handiak botatzen dituzte, indar handiz. «Baina normalean denbora epe labur batean».\nHortaz, herenegungoak badu «berezitasun» bat, ezohikoa bihurtzen duena, Oriaren arabera: iraun zuen denbora, bost-sei ordu. Aldea ikusteko, iazko uztailaren 13an Tafallan bertan jazo zena jarri du adibide moduan. «Ur handia bota zuen, baina hamabost minutu baino ez zuen iraun ekaitzak; ez zuen arazorik eragin ia».\nKopuruei dagokienez ere, Nafarroako Aemeten «aurrekari gutxi» dituzte, inguruko herrietan behintzat. 1999ko irailean, Lergan metro koadroko ehun litro jaso zituzten; 1987ko urrian, Esan, 140 litro. Herenegun, kopuru handienak Lerga eta Izkoko mendilerroaren artean jaso ziren, Getadarren: 160 litro —han inguruan atzeman dute ekaitzagatik hildakoa—; eta Tafallan, 100 litro.\nAdituek iragarri zuten euri jasa handiak izango zirela herenegun arratsaldean Nafarroa osoan, eta leku batzuetan bereziki bortitzak izango zirela. Tafalla eta inguruetan kontzentratu ziren. Iruñean, esaterako, 27 litro metro koadro jaso zituzten, eta Lizarran eta Irunberrin, hurrenez hurren, 20 eta 26 litro. Tafallara gerturatu ahala gora egin zuten kopuruek: Artaxoan 52 litro; Agoitzen, 52; Miranda Argan, 56; eta Uxuen, 59. Neurgailuek Tafalla eta inguruetan egin zuten gainezka. San Martin Unxen, 84 litro; Erriberrin, 88. Goizean ez zuen euririk egin, eta bat-batekoa izan zen ur jasa. Tafallan 17:20an hasi zuen, eta ordu erdi lehenago mendi aldean.\nUr kopuruez eta denboraz gain, beste «faktore gakoa» da ekaitzaren kokalekua, Oriaren arabera. «20 kilometroko ratio batera mugatu zen; hortik kanpo, ezer gutxi». Euri kopuru handienak Zidakos ibaiaren goiko parteetan bildu zirela azpimarratu du Oriak, eta horrek egoera «are gehiago» okertu zuela. «Behera egin zuen urak, indar handiz; han pilatutakoari batu, eta dena eraman zuen aurretik».\nSei orduan 0,18 metrotik 5,75era igo zen uraren maila Zidakos ibaian. Ur emari handiena gauerdian izan zuen. Ordurako, alarma guztiak piztuta zeuden, eta jendeari etxean geratzeko eskatu zieten agintariek.\nZidakos ibaiaren emariak orain arteko marka guztiak hautsi zituen. Duela 30 urte datuak biltzen hasi zirenetik, Erriberriko estazioak ez zuen sekula halako emaririk erregistratu. Nabarmen gainditu zuen estazioko gehienezko neurria, 5 metroko garaieran ezarria zegoena.\nAurreikuspenetan egindako «hutsa» bere gain hartu arren, Aemeteko arduradunak azaldu du egun dituzten teknologiekin «oso zaila» dela zehaztea halako ekaitzen «kokaleku zehatza». «Ezin da 24, 12, edo 6 ordu lehenago egin. Halakoetan, ditugun ereduek ez dute beste kasu batzuetan bezala funtzionatzen. Behin ekaitza gertatzen ari dela, hasten gara jarraipena egiten, eta orduan ematen dugu abisua, eta ezartzen dira babes neurriak: ezin dugu gehiago egin. Atzokoa [herenegun] ezohikoa eta muturrekoa izan zen». Abisu laranja ezarri zutenerako, «tamalez», berandu zen.


Larunbatean Donostian eta Iruñean, murrizketen aurka kalera. Batu zaitez! Larunbatean Donostian eta Iruñean, murrizketen aurka kalera. Batu zaitez!\nLarunbat honetan Donostian eta Iruñean, murrizketen aurka eta gure eskubideen alde aterako gara kalera. Batu zaitez! Sistema kapitalistaren berregituratzeak helburu bat du, lan-merkatua desarautzea, zerbitzu publikoak edukiz hustea eta borrokarako eskubidea deuseztatzea. Hain zuzen, inoiz ikusi gabeko erasoa ari zaie egiten eskubide laboral eta sozialei. Lehentasun guztia enpresen etekinei eta gutxiengo bat aberasteari ematen zaio, eta horren ordainetan herritar gehienak pobretzeko erabakiak hartzen dira: soldatak jaistea, enplegu prekarioa, langabezia gero eta handiagoa, eta gizarte-prestazioen, pentsioen eta gastu publikoaren murrizketa, osasungintza, hezkuntza eta gizarte-zerbitzuei dagokienez.\nHezkuntzan irakasleentzako eskola-orduak gehituko dira; bi astetik beherako bajetan ez da ordezkapenik egingo; gelako ikasle ratioa handiagoa izango da; unibertsitateko tasak gehitu egingo dira, baita titulazio bat eskaini ahal izateko gutxieneko ikasle kopurua ere, eta unibertsitateek derrigor aurrekontu orekatuak izan beharko dituzte (honek autonomia guztia kentzen die); hau hezkuntzaren pribatizatze eta merkantilizatzea prozesuaren baitan ari da gertatzen.\nOsasungintzan, gaixo daudenek sendagaietan ordaindu beharreko zenbatekoa gehituko da, baita pentsiodunen kasuan ere; osasun-sistemaren unibertsaltasuna bertan behera uzten dute, egoera administratibo irregularrean dauden pertsonak baztertuz; lanik ez duten 26 urtetik gorakoekin gauza bera egiteko atea irekitzen dutem, eta zerbitzu-zorro komun bat ezartzeko borondatea aurreratu dute; honek esan nahi du zerbitzu publikoek ematen duten osasun-arreta gutxitu nahi dutela.\nAplikatzen ari diren murrizketa eta politikak salatzea, hondamendi sozialera eramaten baikaituzte.\nHego Euskal Herriko instituzio guztiei exijitzea Rajoyk ezarri nahi dituen murrizketak ez ditzatela aplikatu: osasungintzan, hezkuntzan, 37,5 orduko astea, etab. Ez dugu onartzen esatea erakunde bat erabaki horiekin bat ez datorrela, baina aplikatu eta helegite juridiko bat sartuko duela. Inposizio hauei aurre egiteko ekintza politikoa behar da, erabaki injustu eta antisozialak ez aplikatzea alegia.\nHego Euskal Herriko administrazioei exijitzea politikak erabat alda ditzatela: ezarritako murrizketak indargabetzea gizarte-prestazioetan, osasungintzan, hezkuntzan, etxebizitzan, gizarte-zerbitzuetan, etab. Zerga-politika bidezko eta progresiboa, azken hamarkadetako erreformetan atzera egiteko, aberastasuna berdintasun handiagoz bana dadin. Iruzur fiskalaren zinezko jazarpena. Politika publikoak definitu eta ebaluatzerakoan eragile sozial eta sindikalen parte hartzeko eskubidea benetan bermatzea. Aukera-berdintasuneko politikak finkatzea, eta lana zein bizitza pertsonala kontziliatzeko politika eragingarriak egitea. Lan produktibo eta erreproduktiboaren banaketa.\nHego Euskal Herriko administrazioei exijitzea Lan-Harremanen eta Gizarte-babeseko Euskal Esparru bat gara dezatela, zeinaren oinarria lanaren eta aberastasunaren banaketa izango den.


Ikerketa baten arabera, AEBetako ospitaleetako pazienteen %5 germen batekin kutsa zitekeen | Consumer\nIkerketa baten arabera, AEBetako ospitaleetako pazienteen %5 germen batekin kutsa zitekeen\nEstafilokoko hori ukipen bidez uzkurtzen da eta sendagaiekiko erresistentea da.\nInfekzioen Kontroleko eta Epidemiologiako Profesionalen Elkarteak atzo jakinarazi zuen ikerketa baten arabera, estafilokoko batek infekzioak eragin ditzake Estatu Batuetako ospitale eta kliniketako gaixoen %5etan gutxienez. “Estafilokoko aureoa” da, metizilinarekiko erresistentea eta antibiotiko arruntekiko immunea. Mikroorganismo hori dermiseko infekzio larriei lotuta dago, eta odolean infekzioak, pneumonia eta bestelako nahasteak eragiten ditu. Txosten hori aste honetan aurkeztuko da elkarteak San Josen (Kalifornia) urtero egiten duen bileran, eta bertan adierazten da AEBetako ospitaleetako 30.000 gaixo behintzat noizbait kutsatu direla estafilokoko horrekin. Txostenak azaltzen duenez, germen hori, ukipen bidez uzkurtzen dena, ospitaleetan pultsua eragiten du, batez ere zauri irekiak dituzten pertsonetan. Hala ere, azken hilabeteotan presoen, haurren eta kirolarien arteko agerraldiak baieztatu dira, eskuoihalak ukituz edo komunitatearekin erabiliz. Arazo izugarria da erakunde medikoetan, eta “gehiago egin behar da neutralizatzeko” esan zuen John Jernigan Gaixotasunak Kontrolatzeko eta Prebenitzeko Zentroetako epidemiologoak.\nAEB Germen-eu kutsatze


I. Skate Eguna ospatuko dute larunbat honetan Zumaian - Urola Kostako Hitza : Urola Kostako Hitza\nEuria egiten duenerako, estalitako pista bat nahi dute. (Izaskun Urbieta)\nLarunbatean 1o:00etan hasita Zumaiako I. Skate Eguna ospatuko dute futbol zelaiaren atzean kokatuta dagoen skate pistan. «Skate-a ezagutzea da gure lehenengo helburuetako bat, eta bide batez, festa honekin skate parkearen egoera hobetzeko nahia azaldu nahi dugu», kontatu dute Oskar Blanco eta Mikel Mugertza skater edo irristatzaileek. Hamar bat urte dira skate parkea futbol zelaiaren atzeko aldean ireki zutela. «Pista hauek jartzea lorpen handia izan zen, baina orain, gure mailarako behintzat, txiki geratu dira. Eta gainera, ez daude egoera onean», azaldu dute. «Iraganean guretzako zerbait lortu nahi izan zuten hainbat pertsonak, eta orain, gure gazteentzat zerbait hobea egin nahi dugu geuk ere; batez ere, estalitako pista eder bat», aipatu dute. Kluba sortu dute Beren asmoak gauzatzeko, duela hilabete inguru udalarekin harremanetan jarri ziren. «Momentuz, lortu dugu frontoi berriaren ondoko terreno batean skate parke berria jartzeko proposamenaren inguruan hitz egitea. Gauza hauek luze joaten dira, eta ikusiko dugu. Dena den, beraien aholkuei jarraituz, kluba sortzera animatu gara. Inbert izeneko skate taldea izango gara hemendik aurrera». Herritar guztiek ateak zabalik dituztela azaldu dute: «Skate-a atsegin duten herritar guztiek, noizbait praktikatu dutenek, seme-alabei erakutsi nahi dietenek… denentzat irekita gaude». Kirol hau praktikatzea denen eskura egotea nahi lukete. «Ez dugu luxuzko kirol bat izatea nahi, eskubide bat baizik. Gure bizitzeko estiloa da. Ez da soilik kirol bat, mugimendu kultural bat da, eta guztiei zabaldu nahi dizkiegu ateak». Materiala izaten da askotan skate-a ez praktikatzearen arrazoietako bat. «Garestia izaten da, eta guraso batzuek ezin diote horri aurre egin. Horregatik, material zaharra berreskuratu eta birziklatu nahi dugu, umeentzat eskuragarri izateko. Hala, probatzeko aukera izango dute, eta benetan gustatzen bazaie, erosiko dute», jakinarazi dute. «Gazteek beste kirolez gain mundu hau ere ezagutzea lortu nahi dugu. Beraz, behin kluba osatutakoan, kurtsoak ematea da gure nahia». Festa handia egingo dute bihar, eta mozorrotzea izango da parte hartzeko baldintza bakarra.


Soldaduskara joan behar eta joan nahi ez duenaren buruhausteak andere jatorraren eskutik – ipuina.eus\nSoldaduskara joan behar eta joan nahi ez duenaren buruhausteak andere jatorraren eskutik\nMari Karmen Bidezabal\nTene Mujika Lehiaketa, 1985\nNahi duenak galde dezake\nzein den ohe azpian\nNik ez dakidala esango diot.\nHi ibilian habil, hau da, bahoa oinez, jakina, eta uste gabean, hik eta nik ezer sumatu gabe, dragoi more bat dakusak txabola xaxtarretik ertetzen bere maskota txuria ondoan duela. Zer egingo huke euria hasiko dela jakingo bahu? Har ezak, har, harrapatzen duan lehena, eta eser hadi hankak luze-luze ditualarik. Baina pentsa ez hagoela bakarrik: hor duk dragoia so. Egarriz bahaiz, lasai, nik badut bi metro hari eta horrekin zerbait asmatuko diagu. Ez didak sinistuko baina urduri jartzen ari nauk. Euri tanta batzu hasiak dituk. Baliteke bihar ere oilaskoa jan beharra izatea. Ordea dragoia harrapatzen baduk nahiko janari gozo izango diagu. Nire albokoa lotara omen zeak eta, ez dik dragoia dastatzeko gogo gehiegirik izango. Ez dio ezer. Eskuan duanarekin zeozer egizak, eta oraintxe bertan altxa hadi, hor dihoakik eta dragoia lasterka arnasa hartu ezinik eta txistua dariola bere maskota txuria atzetik lehertu beharrean… lehertu delarik. Bakarrik sentitzen bahaiz nire aldamenekoa esnatu eta bidaliko diat. Ni ondo natxegok nagoen tokian.\nHi bahoa eta bat-batean galduta habilela konturatzen haiz. Baina, to!, ez hadi horrela jarri, lasai moteil, serio xamar jokatu behar diagu. Hemen naukak. Ez al duk hala? Ea ba, orain behintzat lasaitu haiz. Ken itzak oinetakoak estuegi badauzkak, eta jarrai ezak hanka hutsik, nahiz eta euria ari. Hori ez duk ezer. Jo eskubira hiru pauso eman ondoren, ez oso luzeak ordea. Kontuz zuhaitz horrekin, ez duk eta hi hortik hoalako paretik kenduko. Nekatu al haiz? Benetan, txepela haiz. Hire amak arrazoi zian jateko lata hura ematen zianean. Merezia duk orain gertatzen ari zaiana. Onena etzatea duk, edozein tokitan, bai. Eta lo egizak. Ondoloin.\nHik duk loa sakona. Esna hadi. Ez haiz ba hilda egongo? Horixe bakarrik behar diagu. Hi, mugitu hadi! Hemen ari nauk azkeneko bost minutu hauetan belarrondoan irrintzika. Une guztietan antzematen zaik egoskorra haizela. Hire gurasoak ez dituk ba horrelakoak. Genek ere ez diate beti bere lana ondo betetzen, erru teknikoak dituk horiek. Baina hala ere, baduk esnatzeko garaia, esnatu behar haiz. Esnatu haiz. Ba al dakik zer ordu den? Ai, barka, ahaztu egin zaidak ez duala erlojua atzematen. Dena dela, berandu duk. Goazen. Mesedez, orain ez hadi lora biltzen hasi. Ez niake esango umea ez haizenik. Isilik, eta malko hoiek igurtzi itzak. Baina ez esku zikin horiekin, ederra jartzen ari haiz ba! Emaidak eskua eta goazen.\nIxo, ixo. Isilik egon hadi! Ez al duk aditzen? Eman egingo diat, e!, belarrondoan. Orduan izango duk negar egiteko aitzakia. Eman egingo diadala! Txepel hutsa. Etorri. Erakutsi. Non duk mina? Belaunean, beti bezala. Galtza haziko diat. Ez beldurtu, ez haut ikutuko (ez haiz hain irresistiblea). Hanka moztea merezi huke. Odo! tanta bat ikusi orduko destitxa bizian jartzen haiz. Lasaitu beharko haiz. Ez duk %1ik ere galdu. Besterik ez bada ere neurea eskeiniko diat. Ez daukak eskuzabala ez naizela esaterik. Gainera odola ondasun oso pribatua duk. Odol kontutan ez zegok hasera batean pribatu-komunal bereizterik. Behin eman ezkero, bai, orduan edozeinen eskuetan zegok, hobeto esan, odol behartsuen eskuetan, eta gero zainetan. Eta orain hik odola nahi, odola behar al duk?, behar-beharrezkoa al zaik?, ala umekeriazko kutizi txotxolo bat bete-betean besterik ez duk? Dokumentatu beharra daukak. Egunero odol emaile bila zebiltzatek. Odola ez zegok urri, bakoitzak behar adina dik, baina istripua gertatutakoan, nora joaten dituk odol pila horiek? Odol emaile elkartera idatz ezak eta jakin mina aseko duk. Gainera (eta beraz puntu bat nire alde), hik, ni baino potoloagoa hagoenez, nik baino odol gehiago duk. Ez hadi kejatu.\nNola liteke. Ez atzera eta ez aurrera. Erabakia har ezak eta hori bete. Eta mesedez alferrikako parre inuxente hori ezaba, eskumuturrarekin besterik ez bada, musuzapirik, ohi bezala, ez baituk izango. Esan ba hartzeko, baina ez, hala ere heurearekin jarraitu behar. Hurrengoan serbileta bat lepotik txintxilikatuko diat patrikaraino iristen delarik. Gainera, bazpare, hire inizialak bordatuko dizkiagu, ondo ikusteko modukoak. Galdu zaiala esateko aitzakiarik ez duk izango. Dena kalkulatuta zeukat. Astean bitan aldatuko diat, zeharo zikindu baino lehen, labadora jartzen den egunetan, aprobetxatuz. Hirekin horrelakoa izan beharra zegok. Orain arte nahikoa eta gehiegi ikusi izan diat, lanak eman izan dizkidak, eta dena poltxikoan musuzapi bat ez emateagatik. Txorakeri bat zeharoko nahasgarri bilakatua. Ez didak sinistuko baina gorriak eta bi ikusi dizkiat benetan: nahi eta ezin, ondo ikusi nahi eta ezin ikusi. Momentuan egin beharrekoa esaten ez bazaik galdu egiten haiz. Gidoitxo bat beharrezkoa duk, zuzen joateko lain, baina hortik aurrera inprobisatzea derrigorrezkoa zaiguk. Hik dena jakin behar duk: noiz zer egin eta nola, bestela, adios, hireak egin dik. Apunteak aterako dizkiat eguneroko programa zehatz-mehatz adieraziz. Sekretaritzarako balioko ahal diat.\nBehin baino gehiagotan esan diat horrela jarraitzen baduk ez haizela hik uste bezain urrutira joango. Joateak ez dik iristea esan nahi. Bestela…, hiri ari nauk, e?…, begira ezak hor, pixkat aurreraxeago. Ikusten al duk? Ulertzeko modukoa hori duk, adibide jatorra, xinplea, eta urdina ez bada ere, bai emankorra. Zulo hori ez duk zulo hutsa, baliteke armamentua gorderik izatea. Eta erruduna heu ez izan arren (ni naizelako), bihar edo geroxeago aurkitu haiteke oso atsegina ez den tokiren batean. Zer toki galdetzen al didak? Ba, mahai azpian, lurrean, kajoiren batetan, lur artean. Hala ere, komenigarriena eta errazena zera iruditzen zaidak, zuloa betetzea. Ala ez? Zerez ez zekiat. Urez egitea pentsatzen baduk kontuak atera: igerian ba al dakit, itsasontzirik ba al dut, wingsurfeko ikastarora agertu al nintzen… Itsasontziz iragaiteko asmoa badaukak, aurretik jakinarazi iezadak, nire ilusioetan bat itsasontziz ibiltzea litzateke.\nEa ba. Oraingoan errekorra gainditu beharrean haiz, baldin eta nire kontsejuak hitzez hitz jarraitzen badituk. Eta ez duk hain zaila. Borondate pixkat jarri ezkero bale. Baldin eta nire kontsejuak probetxuzkoak badira. Zalantzarik ez. Hik nire agindua bete, mesedegarria izango duk eta. Garaile aterako haiz. Indarra besterik ez duk. Ziurtasuna hire aldetik zegok. Saiatu moteil, eta kopa geurea diagu. Pareta limiteraino jasoko diagu, horrela izanik ere errez gurutzatuko duk. Zerua bertan izan arren lurrari lotua sentituko haiz. Irabazle bihurturik lurra heurea duk, jaun eta jabe bihurtuko haiz. Adorazioa eskatzeko eskubidean aurkiturik, adorazioa eskatuko duk. Jendea inguruan belaunikatuko zaik, oinak musukatuko dizkiate. Eszitatua sentituko haiz, gizon guztiz ahalduna, emakume aztoratzaile, umeen idolo, alaben aita eta semeen aurkako. Eleizak bedeinkazioa isuriko dik. Aldareetara igoko haute. Hire aurpegia estanpa eta eskapulario guztietan inprimatuko diate. Nire etxeko enpapelatuko dibujoa izango haiz. Bitartean, panazko tronu loratuan eseririk Jangoikoa gurtuko duk beraren ordez heu izendatzea eskatuz.\nEz diat ulertzen nola litekeen aterki kolore hori erosi. Bazakiat, ondo zatorkiek hire galtza moderno txiki horiei. Baina egia esan, konjunto osoa nahiko nahasgarria gertatzen duk, abstrakto tankera hartzen dik, eta abstrakto interpretagaitza gainera. Sinbologia arruntaren bidetik abiatuta ez zegok urrutira iristerik haiek eta abiadura haundia, hau da, soinuaren abiadura gailentzen ez den bitartean. Eta noski, oraindik ez ditek horrelako tresna interpretatzaile bizkorrik asmatu. Alor honetan behe erdi aroan gitxeudek, edo aurrehistorian. Momentuz presarik ez dugunez, sinbologia arrunta jarraitzen diagu inora ez heltzeko, erosoena horixe duk, edo ohean etzanik egotea ametsetan, esna edo lo, berdin dik.\nLotan ere, ametsetan esan nahi diat noski, koloreek bere garrantzia ditek, ez konbinatze kontutan. Eta hala izatekotan, mantarekin, pijamarekin edo pareteko enpapelatuarekin konbinatu beharko ditek. Horrela lortuko duk ametsa garbia eta adierazgarria izatea. Horrela oreka nagusira iritsiko haiz. Oreka hori duk bizitzaren helburua, edo eroso bizitzeko erarik egokiena, edo helburu erosoena.\nDena dela, hire konbinaketako koloreek elkar gorroto ditek.\nBegira zerurari. Hori duk bai, ekaitza zetorrek. Laino horiek ilunegiak dituk. Eta ez nauk ari kolore iluna atsegina ez zaidalako. Ordea, iluntasunari beti edo gehienetan usain txarra zeriok, herstura usaina, berotasun artifizial bat, kalefazioarena bezelakoxea. Hala ere, hirekin bat natorrek trumoiari zerbait musikala antzematean. Ez dik dantzara bultzatzen, behintzat… Hik ba al dakik nola dantzatzen den trumoi dantza? Beldurrezko anbientazioa lortzeko osagai garrantzitsuenetako bat omen duk, musika ordez sarritan erabili izana. Eta trumoia, ez zinekoa, benetakoa, ez ote duk izango artistaren batek erabiltzen duen baliabide bat, hau da, historia unibertsaleko eszena konkretu bat sortzeko baliagarria? Jende askok bizi egiten dik eszena hori bildurtzeraino iritsiz, dena sinisten ditek. Baina hori ez duk kontua, fikzioa besterik ez izateak ukapena eskatzen dik. Eta gehienez joko horretan parte hartzea besterik gabe. Hemen kontzientziatu beharra zagok: parte hartu ala ez hartu, baldintzak kontuan izanik, irabazi ala galdu egingo dela pentsatuz. Eta galdu ezkero berriz, joko bat besterik ez zuan, beraz, ez zagok ezer galtzekorik. Bizia bera ez bada behintzat.\nEkaitza datorrela esan didak, baina ez duala asmatu iruditzen zaidak. Elurra hasten dik.\nTetxuan dauden zulo horiek ez dituk ba hik egindakoak izango? Ez ezak alde egin. Hiri ari nauk, hemen beste inor ez zagok. Bazakiat ni hemen nagoela, baina ni ez nauk horretan jardun, bestela zer inozokeriatan ari nauk hiri galdezka. Gatozen berriro harira, ez nauk nahastuko. Hik egin al dituk tetxuko zulo horiek? Ez duk erantzun beharrik, errudun aurpegian errez irakurtzen zaik “Ni izan naiz”. Ez haiz ukatzera ausartuko. Nola liteke!, laga ezkero mundu osoa zulatuko huke. Eskerrak beste eginkizunetan entretenitzen haudan. Hire joera hau nahiko destruktiboa duk, ez iruditzen? Akaso gauzak neurriz kanpo ateratzen ari nauk, baina hire aurpegian ez diat damurik ikusten. Dena dela, barkatzen diat. Mundu honetan zerbait egin behar diagu denbora igarotzeko, ona edo txarra, konstruktiboa edo instruktiboa. Ez diat uste intentzio txarrik duanik. Ez diat ulertzen tetxuraino nola iritsi haizen eta noiz egin dituan lantegi horiek, ez haut behinere bakarrik uzten. Berdin duk, misterioa misterio. Oso forma arraroa dik hango zuloak. Beste honek berriz, nire amaren antza dik. Lagunduko diat beste bat egiten.\nEtzak ba pentsa. Ez niake arrazoi osoa emango. Baliteke, baina ez, hori ez duk erabat horrela. Alde batetik bai, pixkat bai, ondo diok. Ordea, bestaldetik begiratuta, azpikaldetik, gauzak ez dituk horrela. Gaizki habil. Azpikaldea beti azpiko aldean zagok, hau da, ez gaineko aldean. Esan nahi diadana, ezkutuko alderdia beti ilunagoa eta zikinagoa dela duk, haustu egiten dela, inork ez duela kontuan edukitzen, zaborra besterik ez zaiola pilatzen, urtean behin bakarrik arrastada bat ematen zaiola etxeko garbiketa garaian, herriko jaien aurretik, gonbidatuak etortzen baitira etxera, lo eta dena egitera noski, jai horiek igarotzeko, eta ondo igarotzeko gainera. Horregatik edozer gauza, edo edozein, atzekoz aurrera jartzen denean, igar litekek baduela zati bat hain ezaguna ez dena, inoiz ikusi, ikutu edo aditu ez duguna, nahiz eta jakin izan hor zegoela eta ez zela hain garbia egongo, gure eskuetan ibili gabea zenez. Ilargiaren aurpegi ezkutuari buruz sekula ezer ez huen, ez, entzungo. Nik esan diadanaren laburpen bat besterik ez duk, trinko eta labur adierazteko era erosoa, ulergarria gainera. Meritu handia dik gauzak hitz gutxitan adierazteak entzute hutsa gerta ez dadin, ulerraraztea duk helburua, kaskezurrean sartzea eta grabatzea ahal bada, ez aditu eta bertan ahaztea; behintzat une batzuetan irautea, ez gehiago, eta ez, jakina, gutxiago ere, bestela dena alferrikako lana izango lukek.\nEz ote diagu ba ezer probetxuzkorik aterako? Hainbeste denbora igaro, pasa edo galdu diagu, nik batez ere, ezer ez lortzeko. Merkea zegok ba denbora. Gauza guztiak bezala, gora zihoak. Galde iezaiok gaurko langile bati eta orain dela berrogei urteko beste bati. Etzak bestela alferrikako eginkizunik har. Edozeinek argituko dik problema korapilotsu hori. Neuk ere bai. Eta zer esanik ez «orrialde horiek». Aspaldiko honetan ez habil oso jakintsu. Zer gertatzen zaik? Maitasuna. Maitemindurik hago, ikusi besterik ez zagok. Hauxe duk ba grabea. Bizitza honetan maitemintzea duk azkena. Edozer gauza bale, baina maitemintzea…! Ulertezina. Eta hi! Egunetik egunera ustegabekoren bat ematen didak, gainera nik ezer eskatu gabe. Beraz, ez duk nire errua, nik hortan zerikusirik ez zaukaat. Dena heure kontua duk, eta ez gutxi ere, alajaina! Maitemintzea ere merkea zegok ba. Izan ere, aurreratzeko joerarik ez duk, ez duk ulertzen diruaren balioa, zertarako balio duen. Erabili bai, erabiltzen duk, baina automatikoki, zertan ari haizen pentsatu gabe. Horixe duk alferrikako lanetan ibiltzea.\nMendeetan zehar kaputxinoen baseliza ez hain basatiak hor iraun dik zutik, tximista desbideratu eta errespetu gabeak erdi-erditik ebakitzea erabaki zuen arte. Lantegi onak egin zizkian. Atzekaldeko santokristoa ere ez huen zutik gelditu, belaunikatu egin zuan zerutik zetorren indar-argia gurtzera, ez zedila munduaren bukaerako eguna izan eskatzeko, konfesatu eta jauna hartu gabe harrapatzen zuela eta. Badirudi eskaera ondo aditu eta berrikusi ondoren baimendua izan zela, artean egun ospetsu hori atzeratzeko eta honen berri aurrerantzean emateko erabakia gertatuz. Bienbitartean, tximista lotsagabearen eraginez kanpandorreko kanpaia mugitu eta dilindalan jotzen hasi zuan irmo eta ozenki. Helburua herriko jendea, udalgizonak barne, arreta lortuz, erakartzea zen. Bigarren intentziorik gabe. Eta berengandik laguntza apala lortzea. Berehala, eguneroko eginbeharrak zeuden bezala utzi eta han agertu hituen ahalmen urriak eskeintzeko asmoz. Hamarren bat besterik ez zirenez, kaputxinoen burua jende multzoaren aurrean eta gainetik azaldu zuan. Bere hitzak neurtuz eskerrak eta onespena eman zizkien atsedenalditxo batera gonbidatuz.\nKanpaiak, berriz, dilindalanka jarraituko dik mendeetan zehar azken egun hori iritsi arte.\nSinesten diat, bai, ilunpetan ikustea zail xamarra izango duala. Neu ere, pentsa, ez nauk horretarako gauza. Ba, iluna dagoelako, eta iluna dagoenez piztu ezak argia. Botoi bati sakatzea besterik ez duk. Arrazoi guztia duk bai, argindarra zeharo garestia zagok. Eta are okerrago, arazo hau garbi-garbi geldi dadin, garestitzera doala jakinarazten diat, gaurko egunkariak zakarrek lehenengo orrialdean, ez duk nire asmakizuna. Ziurrago geratzearren Iberdueroren bulegoetara zuzen haiteke. Irtenbide merkeago bat (eta arkaikoagoa ere bai) bururatu zaidak. Baliteke erosoegia ere ez izatea. Hemen zihoak errezeta: beharrezko lehengaiak pospolo kaxja eta bi pertsona dituk. Kantitateak erosotasunarekin proportzioan zeudek (pertsona eta pospoloen ugaritzea, erosotasunaren ugaritzea). 1. pertsonak piztuko dik lehenengo pospoloa, honela argitasuna lortuz. Itzali baino segundo bat lehenago 2. pertsonak berea piztuko dik 1. pertsonaren suaz. Era honetara iluntasunik gabeko argitasuna lortuko duk. Metodo hau merkeagotzeko segundo hori ahal den guztia jeistera iritsi beharko da. Orain, esan beharra zegok epe luzera argindarra baino garestiago irtetzen dela. Onena, gaua denez, eta beldurrik ez izateko, aurreko bonbila piztea duk, eta lo lasai egitea.\nLuzeegia iruditu zaidak txakurraren zaunkada, ez denboraren dimentsioan, lekuaren dimentsioan. Bazakiat hau ez dela oso enpirikoa. Hala ere hik lojikoa dela esango huke. Batzuetan ez haut ezagutzen, idealismotik enpirismora konturatu gabe, ni konturatuta, igarotzen haiz. Gauzak horrela balira bezala, gauza guztiak argitzea erraza balitz bezala. Esadak, nola erakutsiko hidakek haserretzen haizenean haserretu haizela. Garbi zagok bai, baina… eta nik ez badiat ulertzen? Eta ulertu arren gezurra esaten badiat?, hau da, ez naizela hori ulertzera iristen. Ez hidakek sinistuko. Ordea, zertan oinarritzen haiz batzuetan sinisteko eta bestetan ez? Entziklopedia osoa irakurria egongo haiz, baina honetaz ez dik jarduten. Baliteke inkognita bakarreko ekuazioa planteaturik irtenbidea lortzea. Bilatzen denari ekis deitu beharko diok, ez duk zaila. Eta bukaeraraino sinplifikatu ezkero berez irtengo zaik soluzioa. Konputadora bat, horretarako programatua, eskuratzen baduk, gauzak ia azkeneraino erraztuko zaizkik. Beraz, eskuetan duk ni menperatzeko bidea (ezagutu ondoren, menperatzea errezena omen duk). Metodo hori gaizki erabiltzen baduk txarrerako, nahiz heuretzat onerako izan, kalteak izugarriak izango dituk gizartearentzat, humanitate osoak jasan beharko ditik hire indar neurgabearen ondorioak. Guztiaren jabe izango haiz, mugagabearen jabe. Ez zagok kuidorik hirekin.\nHire handi uste horrek behin baino gehiagotan zaurituko hinduan. Gehiegi baloratu eta baloratzen duk heure burua. Makurtuta ibili arren, lehenengo hitzak salatzen hau. Zerbait esaten duk beste munduko gauza delakoan, eta larria sartzen zaidak. Benetan. Ondoezik egoten nauk, hitz jakintsu horiek ahaztu arte. Zergatik azaldu nahi huke intelijentetzat inuxente hutsa besterik ez bahaiz, eta ezertarako gai ez izanik? Hori hipokrita izatea duk. Hire jokaerak ez dik inor engainatzen, ez ni behintzat, eta ez diat uste besteak hi bezalakoak direnik, ondo geundeke hala balitz! Eta baliteke hala izatea. Denak hipokrita, inuxente eta ezjakinak dituk, eta denak batak besteekin engainaturik bizi dituk (heu ere denen multzoan kokatzen haut). Horrela armonia unibertsalera (?) iritsiz. Azkenean (eta beti bezala), arrazoia izango ote duk? Bai, metodo bat da, denok bat zorionerako bidean, nahiz eta bide hori nahiko eztabaidagarria izan idealista, erromantiko, egiazale batentzat. Askotan el objetivo justifica los medios esaten ditek, baina helburu hori ez diat sekula lortua ikusi. Ez habilela oso urruti usteko duk, ez haizela behinere ailegatuko esango diat. Kontra egiteagatik jarraitzea pentsatu ezkero, heuk ikusi. Behin baino gehiagotan ibili izan haiz niri eskua emanda, eta gainera, umetasun erasoaldi batean, lorak bildu nahirik beste inork zapaldu aurretik. Mixerikordiaz bizitzeko modukoa haiz.\nNon sartu haiz? Ez haut ikusten. Ez diat hire arrastorik bilatzen. Nahi izan ezkero badakik gauzak ondo egiten. Ez hadi bildurtu. Hemen ni bakarrik aurkitzen nauk. Bueno, kaiolako arraina kontuan hartzen ez badiagu. Eta nirekin ez bahaiz bildurtzen, zeinekin?, arrainarekin? Ba ez duk arrazoirik. Niere hitzak heltzen zaizkik, ezta? Orduan ez hago hain urruti. Ilunpetan hagoela bazakiat, iluna duk toki hori. Eta itxia edo estua. lmajinazio pixkatekin izarrak ikusiko dituk. Izar pila bat. Oraintxe, denak gorriak. Hurrena, denak orlegiak. Ez duk izarrik ikusi nahi, baina ez ditek alde egiten. Tartean marra bat ageri duk, ez zuzena, bi izar multzo bereiziz. Orain erratz batek dena garbitu dik. Iluntasuna are ilunagoa bihurtu duk. Behatz bat marratzen zihoak, behatz distiratsua. Eta eraztuna zeramak, jaiotzerakoan erregalatutakoa omen. Esku osoa nabarmentzen. Sendoa zirudik. Hel iezaiok, berak kanporaino zuzenduko hau. Bitartean nik arraina kaiola eta guzti lurrazpiratuko diat, aurkitzeko modurik gabe. Ea, irten! Ez al haiz gogoratzen: ilunpeak izutu egiten hau.\nEz zaidak iruditzen hire hanka eskuineko hori ezkerraldean jarri arren kontuak asko aldatuko direnik. Ez duk aldaketa handia. Bi hankak berdinak dituk gutxi gorabehera. Proba egizak. Hasieran arraro samarra gertatuko zaik, baina berehalaxe ohituko haiz. Pixkat saiatu ezkero berriz, momentu bateko arazoa huke. Gainera, horrela soldaduzkatik libratuko hindukek, hori ere bere aldera duk. Pixkanaka-pixkanaka konturatuko haiz egoera berri honetan aukera gehiago dituala eskueran. Haseran gauzak ez zirela aldatuko, ez asko, nioan, baina orain neu ere aldatu egin nauk (ez hanka bat bestearen ordez jartzeagatik). Arrazoiak begi bistakoak dituk: hobeto moldatzen bahaiz baliteke nire beharrik ez izatea oraingoz. Oporrak hartuko ditiat, astebetekoak, edo bizitza osorakoak. Mundua nire hotel pribatu bihurtuko diat, ez nauk lanean behartuko, ez nekatuko. Ohean gosaldu nahi nikek, izarrei begira lo egin, ametsetan maitatu, jan ugari, gizendu bildurrik gabe, eta edan are gehiago. Hotel guztia, oso-osorik, ezagutuko diat, eta berak ni noski. Mito bilakatuko nauk. Nire morroi izan nahi al huke?\nMesedez, isilik egon hadi. Ez al duk ikusten ez haizela batere ederra, ez eta ere atsegina? Hire aurpegia eta gorputza ezin ditiat begi onez ikusi. Ez haiz desiragarria. Ezpainak mehegiak dituk, behar bezala dasta ezinezkoak, bila ibili eta ezin aurkitu. Hortzak nolabait eta noizean behin agertzen dituk. Begiak, txikiegiak. Bizkarra, estuegia. Bizarra, luzeegia. Eskuak, maitagarriegiak. Hire tasun guztiek -egi atzizkia zaramatek. Gehiegi haiz. Ama zenak ezagutu bahindu… Eskerrak hi jaiotzerakoan hil zela. Ez zian gusto ederra, hala eta guztiz ere… nahiko aldrebesa bazen, bai. Koloreak konbinatzen sumatzen huan garbi haren gusto kaxkarra. Nola liteke gorria eta horia batera jarri? Umetan ziur hengoen galtza kuadratu haiek jantzirik polit emango hukela, minimora iritsiko hintzela. Baina orain, praka haiek txikiegi egin zaizkianean, badakik beti berdina izango haizela, begi txikiegiak ez direla handituko, eskuek maitagarriegi iraungo dutela, eta nik hire behatzak topatuko ditudala nire begietan (begi lausoegietan).\nPentsatu egingo duk gainera erraza dela lo egitea euli bat, bat bakarra, belarri ondoan jira eta buelta ari denean, logelan beste tokirik ez balego bezala. Tokia egon, bazagok. Dimentsio bakoitzeko lau metro baditik. Egia esan ez nauk oso ona kalkuloak egiten. Kubo forma pixkat badik. Ez duk etxe berria, zaharra ere ez. Dena dela, nik uste diat eulia eta biok nahiko lasai sartzen garela gela honetan, bata bestearen gainean ibili gabe. Laburtuz, eta pazientzia galdu gabe: euli zikin hori begien aurretik joan dadila, akabatzera ausartu baino lehen. Eta hik gero esan egingo didak ez dela horrela jartzeko modukoa, esajerada, asegaitz eta nirekoia naizela, bakoitzari mundu hontan bere tokia dagokiola, eta euli gizen horri nire gainean ibiltzea tokatuko zitzaiola, bakoitzak bere puestoa duela eta hori aldatu ezkero oreka ekologikoa hautsiko litzatekeela biotopoa aldatuz eta horrela unibertso osoaren etorkizuna aldatuz. Eta arrazoi duala iruditzen zaidak.\nHik uste duan hori, joan handik aurrera eta ibilian aurkituko duk: lore hostro bikaina. Baina bere luzera zoragarria motzegi iruditu arren, pentsa ezak aurpegi zurbila nirea bezalakoa dela eta heuk ezin hezakeala ezer bakean utzi, maitasuna mingarria baituk alboan ama ezetz eta ezetz betiko esperientziaren ezagupenaz mintzatzen zaianean, ezin utziz joan zaion umekeria edo aro desiragarri eta ohoretsua. Behin betikoz ezagutu duk hire eta neure artean dagoen sumendi estua, ez jakin arren heure arreba ni baino zatarragoa dela senargaiak eraztun garestia erregalatu diolako, eta hik musu lehor bat besterik ez didaalako eman. Eta gezurretan ari nauk, begiratu ere ez baitidak egin. Hire gorputzak ez dik xemeikorik balio, hanka horiek zuzendu beharra zaukatek. Hik ez dakik zer den gorputz desiragarria izatea. Neuk zaukaat gorputz hori, eta hirea desiratzen diat, ez haizelako lurrean dagoen papel zikina bezain dotorea, eta urak ibaian daraman boteila haustera dihoalako. Hik ez duk uste zeharka dabilen txoria luma gorriz jantzia dagoenik zerraldo erori baino lehen. Baina ni, hegan ez dakidalako, ez nauk hiregana behar adina hurbiltzen ausartzen, besarkatzeko gogoa sentitu arren, hire bizar ugariak laztantzeko premia poltsikoan galdu edo ezkutatu dudalako.\n← Aurrekoa Polonesa\nHurrengoa → Maittipi


Gaztebizz - Gazte Informazioa - Nazioarteko Mugikortasuna - Elkano Programa\nUnibertsitate Tituludunak : Elkano Programa\nEuskal Herriko Unibertsitateak (EHU) Gaiarekin (EAEko Telekomunikazio Klusterra) elkarlanean EHUn lizentziatu berriek atzerriko enpresetan praktikak egiteko ekimen berria antolatu du, Elkano programa. Mugikortasun programa honi Juan Sebastián Elkano izena jarri zaio, unibertsalitatea dela eta. Programaren espiritua da ikasketak amaitu berri dituzten gazteek atzerrian praktikak egiten aldi bat igarotzea, baina aldi horren ondoren hona itzuli eta beraien lurrean lana bilatzeko asmoz, hartutako esperientzia praktikan jar dezaten.\n- 1 Trebakuntza fasea. Aurrehautatutakoek hilabetez moduluak egingo dituzte: nazioarteko enpresa-kultura, berrikuntza, nazioarteko erakunde kooperazioa eta mugikortasun beketan egin beharreko jardueretarako beste prestakuntza-behar batzuk.\n-2 Trebakuntza praktiken fasea EAEko enpresetan. Hautatutakoek trebakuntza praktikak egingo dituzte EAEko enpresetan 3-6 astez, etorkizunean beka lortu dezaketenak diziplinarteko eta nazioarteko lan giroan sar daitezen eta kanpoko ezarpenean lanerako plana ezagutzeko. Trebakuntza praktika hauen zeregina da hautatutakoak EAEko enpresen jardueretan trebatzea. Enpresa horiek ELKANO programako bekadunak hartzen dituzten atzerritar enpresekin modu aktiboan lanean aritzen direnak izango dira.\n- 3 Praktiken fasea atzerriko enpresetan. Hirugarren fasea gehienez hamabi hilabetekoa izaten da eta ELKANO programako mugikortasun bekak lortu dituztenak harrerako herrialdeetara joango dira, atzerrian tutorizatutako praktikak egitera. Bekadun bakoitzak berariazko trebakuntza plana izango du, bere profil pertsonalaren arabera eta atzerrian dagoela egingo dituen zereginak nazioarteko lankidetzako enpresa-proiektuetan lankidetzan aritzearekin lotuta egongo dira. EAEko enpresek proiektu horietan parte hartze aktiboa izateaz gain, bazkide ere badira.\na) EHUko tituluduna izatea, EHUko hiru Campusetako edozein zentrotan. Bere titulua Bizkaiko edo Arabako Campusean lortu duenak, Gipuzkoako Lurralde Historikoan izan beharko du egoitza gutxienez 6 hilabete lehenagotik. Baldintza hau bete beharko dute EHUko edozein espezialitate eta adarretako titulazioek, beti ere EHUko tituluak badira (baita bertako graduondokoak ere). Kasu honen barruan sartzen dira diplomaturetan, ingeniaritzetan, lizentziaturetan, arkitekturan eta graduondoko ikasketetan titulatuak eta doktore titulua.\nb) Gutxienez atzerriko hizkuntza bat menderatu beharko da, batez ere, ingelesa edo frantsesa.\nc) Aurreko urteetan Elkano bekarik jaso gabea izan behar da.\nBeka ez ordaindutako lanarekin edo beste beka batekin bateragarria.\nEskariaren inprimakiarekin batera agiri hauek aurkeztu beharko dira:\na) NAN edo pasaportearen fotokopia.\nb) Karnet neurriko bi argazki, duela gutxikoak, atzean izena jarrita.\nc) EHUko Bizkaiko edo Arabako Campusetan titulatutakoen kasuan, Gipuzkoako Lurralde Historikoan bizi dela ziurtatzen duten agiriak.\nd) Europass ereduaren araberako Curriculuma, hizkuntza eskumenei dagokien agiriarekin batera. Curriculumaren eredu hori CEDEFOPeko helbidean dago.\ne) Egindako ikastaroak eta laneko esperientzia kreditatzen dituzten agirien fotokopia konpultsatuak.\nEskaria aurkeztean agirien bidez justifikatuko gabeko ikastaroak edo esperientziak ez dira baloratuko.\nf) Merituak barematzeko garrantzitsua izan daitekeen agiri oro.\n5.- Kontuan izateko datuak.\nElkano programaren beste xedeetako bat ezinduak lan munduan errazago sartzea ere bada. Zentzu honetan, kolektibo hau ekimenean parte hartzera animatzen da. EHUk ezinduak artatzeko zerbitzua hauen esku jarriko du, eta zerbitzu hau programaren antolatzaileekin (EHU - GAIA) elkarlanean arituko da, pertsona hauek behar dituzten prestazioak emateko.\n6.- Onuradunen betebeharrak.\nBekadunen betebeharra dira:\na) Ebazpen honetako II. Eranskineko ereduaren arabera onartu emandako beka, esleipena jakinarazi eta 5 eguneko epean.\nb) Beka hartzeko bateraezintasunik ez dagoela adierazten duen zinpeko aitorpena sinatu, Ebazpen honetako III. Eranskinean xedatutakoaren arabera.\nc) Ezarritako epean eta mugikortasun bekaren izaeraren arabera, agindutako trebakuntza lanak egin.\n7.- Informazio gehiago.\nEHUren Gipuzkoako Campuseko erretoreordetzan\nArriola pasealekua 2, 20018 Donostia-San Sebastián\ntfnoa: 943 018502\n9.- Nire eskaria non aurkeztu.\nEskariak Gipuzkoako Campuseko erretoreordetzari zuzendu behar zaizkio eta Araba, Bizkaia edo Gipuzkoako Campusetako edozein Erregistro Orokorretara eraman behar dira edo EHUren 2002ko irailaren 26ko Ebazpenean (EHAA, 203 zenbakia, 2002ko urriak 24) zerrendatutako edozein bulegotan edo, dagokionean, Herri Administrazioen Araubide Juridikoaren eta Administrazio Prozedura Erkidearen 30/1992 Legeko 38.4 artikuluaren arabera.


Beste hogei egiteko - Azpeitia - uztarria.eus\nBeste hogei egiteko\nUztarria.eus 2019-11-22 12:19\nJosu Azpillaga, Oihana Elduaien eta Mailo Oiarzabal. (Julene Frantzesena)\nUztarria aldizkariaren 2019ko azaroko zenbakia osorik irakur daiteke dagoeneko webgune honetan (hemen, PDF formatuan). 20 urte bete ditu hil honetan Azpeitiko herri aldizkariak, eta Uztarriaren iraganaz eta etorkizunaz hizketan aritu dira Josu Azpillaga, Oihana Elduaien eta Mailo Oiarzabal, aldizkariaren 20. urteurrena aitzakia hartuta 221. zenbaki honetarako Julene Frantzesena kazetariak ondu duen erreportajean.\n1999ko azaroa zen. "Gauzak lortzeak ematen du poza", zioen Joseba Lazkano jesuita ageri zen azalaren titularrak. Uztarria aldizkariaren lehen zenbakia zen hura. Eta egin du euririk ordutik; Uztarria 221. zenbakira iritsi da 2019ko azaroarekin. Ez da borobila Uztarriak kaleratu dituen aldizkarien kopurua, baina bai horiek argitaratu dituen urteena; izan ere, hil honetan hogei urte dira Uztarria Kultur Koordinakundeko kideek aldizkariaren lehen zenbakia kaleratu zutela.\nKoordinakundea lehenago, 1998ko martxoaren 3an, sortu zuten hainbat taldek, herriko euskararen, kulturaren eta komunikazioaren egoera iraultzeko asmoz. Eta hain zuzen ere, Hegoaz Blai taldean zebilen sasoi hartan Josu Azpillaga (Azpeitia, 1973). "Uztarria eragileetako taldeak biltzen hasi zenean sartu nintzen saltsan. Koordinakundea sortzeko bileretan parte hartu nuen, eta aldizkariaren aurretik kaleratzen zen berripapera ateratzen hasterako erredakzio taldeko kidea nintzen".\nEuskal Herriko herri aldizkarien loraldia baino urte batzuk geroago sortu zuten Uztarria aldizkaria, eta Azpillagak uste du "asmatu" zela aldizkariaren sorrera moteltzearekin. "Herriko komunikazioaren hutsunea nabarmena zen. Koodinakundea sortu eta lehen bileratik, hurrengo pausoa aldizkaria sortzea izan behar zuela esaten zen, baina ez ziren indarrak aldizkarira soilik bideratu nahi. Izan ere, kulturan eta euskaran ere baziren hutsuneak".\nSasoi hartan, El Diario Vascoko Azpeitiko kronista zen Mailo Oiarzabal (Urrestilla, 1971), eta hura utzita, Uztarrian hasi zen lanean 2008an. Dena den, gogoratzen da Uztarriaren sorrerarekin. "Orduan ere herri euskalduna zen Azpeitia, baina prentsa euskaraz irakurtzeko ohiturarik ez zegoen. Asko euskaraz alfabetatu gabeko herritarrak ziren, euskaraz hitz egiten zutenak, baina irakurtzeko zailtasunak zituztenak. Uztarriak balio izan du herritarrek gaztelaniaz ulertzen zuten testua euskaraz ere irakur zezaketela ikusteko". Badu hori horrela zela ikusarazten duen pasadizo bat urrestildarrak: "El Diario Vascon sartzen nituen euskarazko eduki batzuk, eta jendea kexatu ere egin izan zitzaidan. Pentsa, herritar baten deia jasotakoa naiz 07:00etan, euskaraz irakurri nahi bazuen Egin erosiko zukeela esanez. Esan nion egunkari hartan ez zuela euskaraz askorik irakurriko...".\nAldizkaria sortu zuten garaian herrian zegoen beharraz ez zela kontziente azaldu du Uztarria Komunikazio Taldearen lehendakari Oihana Elduaienek (Azpeitia, 1981). Orain, baina, denboraren joanarekin, euskarazko hedabide bat izatearen beharraz jabetzen dela nabarmendu du: "Euskarari eta informazioari ekarpen handia egin dio Uztarriak".\nAzpeitiko bi milatik gora etxetara iristen da hilero Uztarria aldizkaria. Elduaienen aburuz, gaiak "modu erakargarri eta errazean" etxeratzen asmatu du herri hedabideak, eta horrek ahalbidetu du herritarrak irakurtzen hastea eta haien ohiturak aldatzea. "Tresna garrantzitsua" da haren ustez, eta "gauza askotan" asmatu du: "Herriko gaiak azaleratzen eta eztabaidak sortzen jakin du Uztarriak, ez soilik informatzen. Herri mugimendua sustatzen ere asmatu du".\nOiarzabalek dioenez, hogei urteotan herritar ugari agertu da aldizkarian, modu batean edo bestean. "Zenbaitetan zailtasunak ere izan ditugu gaiak aurkitzerakoan, urte hauetan guztietan askotariko gaiak landu direlako. Uztarriak Azpeitiko gai asko, kontu asko jaso ditu, eta jende askori eman dio ahotsa. Anitza izan da eta da, eta hori gustura hartzen du jendeak". Hark dioenez, aipatzekoa da urte hauetan guztietan aldizkarian musutruk kolaboratu duten herritarren zerrenda: "Zeinen lan onak egin dituzten, zer borondate izan duten... Horrek asko janzten du aldizkaria". Elduaienek uste du Uztarriak lortu duela "pixka bat denena" izatea: "Baita gorrotatzea ere zenbait kasutan, baina hori kazetaritza onaren seinale da". Proiektuak herrian duen "zentralitatea" ere aipatu du: "Herri mugimenduarekin eta herritarrekin izan duen harremanak ere eman dio zilegitasuna Uztarriari".\nEta hala da. Uztarriaren proiektua ez dago ulertzerik webgunerik gabe; izan ere, aldizkariaren ehunka ale banatzen ditu komunikazio taldeak hilero, baina egunero-egunero milaka eta milaka bisita izaten ditu Uztarria.eus-ek. Aldizkaria sortzen ez, baina webgunea martxan jartzen aitzindaria izan zen Uztarria. 2002ko urtarrilaren 1ean jarri zuten ikusgai Azpeitiko ataria; data hura ondo gogoan du Azpillagak –egun Codesyntax informatika enpresan egiten du lan–. "Oraindik akordatzen naiz non nengoela eman nion webgunea publiko jartzeko botoiari [barrez]". Aldizkariaren maiztasunaren eztabaidari aterabidea emateko balio izan zuen webguneak, haren arabera. "Erreferentzialtasuna lortzeko garrantzitsua izaten da maiztasuna, eta gure aldizkaria hilabetekaria zen... Sarriago kaleratzeko tentazioa izan genuen, baina ez genuen argi ikusten. Webgunea sortu genuen maiztasunaren beharrari erantzuteko eta aldizkaria egunerokotasunetik urruntzeko".\nElduaien izan zen Uztarria.com atarian lanean aritu zen lehen kazetarietakoa, eta hark dioenez, garai hartan albiste bat edo bi argitaratzen zituzten egunean: "Orduan ezer ez zitzaidan iruditzen albistea... Eta orain, zenbat albiste sartzen dituzte Uztarria.eus-en? Eta gaur egungo berehalakotasun hori ere ez genuen". Azpillagak baditu datuak: "2002ko urtarrilean 51 albiste sartu ziren webgunean, e! Bada zerbait... Orain 250-300 egiten dira hilean, baina ordurako 50 albiste, asko dira". Oiarzabalen ustez, aldizkarian baino garapen handiagoa egin da webgunean, Interneten lan egiteko era "zeharo" aldatu delako. "Horixe zen webgunea sortzearekin egin genuen gogoetaren funtsa, albistegia indartzearen aldeko apustua egin baikenuen, eta intuizioari tiraka hasi baginen ere, 18 urtera bera da xedea".\nUztarria hedabide erreferentea dela diote hirurek. "Ez herrian bakarrik", azaldu du Elduaienek. "Nik Berriako [han egiten du lan] bileretan ere askotan entzuten dut Uztarriaz aipamena, eta uste dut aitzindari izateak baduela horretan eragina. Argi dagoena da zerbait egin baduzu Uztarrian agertu behar duzula, bestela ez duzu ezer egin [barrez]". Oiarzabalek ere badu hori baieztatzeko adibide bat: "Imsersorekin bidaia batera joan zen herritar batek esan zidan egunero sartzen zela Uztarria.eus-era tabletetik. Eta uste dut hori lortzea oso garrantzitsua dela". Azpillagak azaldu duenez, Uztarriak Interneten erreferentzialtasuna lortu du, eta atariak dituen datuek atentzioa ematen dute komunikabideen munduan. "Zergatik den horrela? Ziurrenik arrazoi asko egongo dira, baina horietako bat jarraikortasuna da. Zerbait egin eta hurrengo egunean sekulako salto kualitatiboa ematea nahi izaten dugu, baina hori nekez lortzen da".\nUztarria.eus-en sortzaileetakoak dioenez, gainera, pixkanaka "berrikuntzak" egin dituzte webgunean. "Berrikuntza horiei esker hazi da esponentzialki Uztarria". Elduaienek ere uste du berrikuntzetan asmatu duela hedabideak: "Bere garaian blogak sortu zituen, gero Komunitatea atala... Herriko taldeek-eta aukera dute albisteak idazteko, eta horrek erreferentzialtasuna sortzeko balio du".\nUztarriaren erronka nagusia "etengabe sortzen ari diren joeretara egokitzea" dela uste du komunikazio taldeko lehendakariak. "Uztarriak horretan asmatu izan du, baina ez du erlaxatu behar, berehala aldatzen baitira gauzak". Horrez gain, diru iturri berriak bilatzea ere erronka potoloa dela uste du Elduaienek, baita Uztarria gaur egun dagoen tokian mantentzea ere.\nAzken horri lotuta, Azpillagak gazteen "galdera ikur handi hori" hor dagoela gogorarazi du, hedabideek irakurle gazteekin edo gaztetxoekin duten erronka orokorra dela aipatuta. Gazteek Internet kontsumitzeko duten joeraren aldaketan jarri dute arreta hiru lagunek, eta Elduaienek honako galdera hau plazaratu du: "Adinarekin aldatuko al zaie kontsumo ohitura?". Azpillaga: "Gu ere halakoak al ginen 18 urterekin?". Elduaienek esan duenez, unibertsitate garaian berak ere ez zuen askorik irakurtzen: "Gazteen artean badira sare sozialetan Berria jarraitzen dutelako Berria irakurtzen dutela diotenak; beste batzuek, ordea, dena kontrolatzen dute, egunero leitzen dute". Hark sare sozialetan jarri du arreta, gazteengana iristeko eta une honetatik bertatik erreferente bilakatzeko "ezinbestekoa" delako horietan asmatzea.\nAzpillagak ez du hain argi zeintzuk izan behar duten Uztarriaren erronkak, baina haren ustez, beharrezkoa da proiektua indartzea etorriko zaizkion aldaketei erantzuteko ahalmena izan dezan. "Uztarriari iritsiko zaio salto batzuk emateko ordua, eta une horretara indarrarekin eta saltoa egiteko gaitasunarekin irits dadin, beharrezkoak dira lan baldintza duinak, egitura sendoa eta abar". Horri erantzuna emateko, eskualdeko hedabideek egitura bateratua sortzeko zegoen beharra izan du hizpide hark; izan ere, Uztarria Komunikazio Taldeak, Erlo Telebistak, Maxixatzenek, EKTk, Baleikek eta Karkarak kooperatiba bat sortu dute eskualdeko komunikabideen jarduna indartzeko.\nAzpillagak esan duenez, euskarriek ekarriko dituzte gainerako aldaketak: "Orain sare sozialak dira, eta gero auskalo zer izango diren. Telebistarena da, adibidez, beste erronka ikaragarrietako bat. Euskarazko hedabideek zer paper izan behar dute telebistaren erronkan?". Hark kazetariaren figuran jarri du arreta; izan ere, haren ustez, komunikatzailearen figura "klabea" da hedabideen jardunean. "Gaur egun bizi dugun informazio uholde honetan, behar da gauza batzuk aztertu eta filtroak nahiz lehentasunak ezarriko dituen zein agenda markatuko duen irizpidedun norbait komunikabideetan. Eta hori izango da beti erronka, informazioa beti egongo delako. Dena den, informazio hori norbaitek irizpide batzuen arabera ordenatu beharko du".\nPapera eta Internet. Papera ordaintzeko joera nahiko zabaldua da oro har gizartean; Interneteko edukiak, baina, doan jasotzen dira komunikabide gehienetan. Komunitateaz hitz egiten den garaiotan, ba al da proiektua sustengatuko duen jende multzorik? Elduaienen aburuz, herritarrak ez dira horretaz kontziente. "Uztarriak udalarekin hitzarmena egin duela irakurri duen norbaitek pentsa dezake Uztarria komunikazio taldea dirulaguntza publikoekin soilik finantzatzen dela. Baina hori ez da horrela: dirulaguntza publikoak jasotzen ditu, baina horrekin ez zaio nahikoa, eta horregatik behar ditu proiektua bultzatzeko prest dauden bazkideak eta horregatik egiten ditu urtean zehar beste egitasmo batzuk".\nLehendakariaren ustez "saltoa" emateko premia nabarmena da, Uztarriak izan baduelako bere komunitatea, baina haren ustez, herritarrei jakinarazi egin behar zaie Interneteko edukien atzean kazetariak daudela eta horiek ere bizi egin behar dutela. "Diskurtso hori garatu gabe dago oraindik, eta Uztarriak badu horretan zeregina. Uztarriako bazkide dena Uztarriako bazkidea da, ez aldizkarikoa soilik. Uztarriako bazkideek hedabideak kaleratzen dituen produktu guztiak laguntzen ditu diruz".\nNegozio eredua finkatzea hedabide guztien "erronka" dela dio Azpillagak, eta haren arabera, inork ez du irtenbide zehatzik oraingoz. "Euskarazko hedabideak, ordea, inkontzienteki bada ere, toki oso onean daude alde horretatik. Izan ere, hedabide guztiak ari dira bazkide edo harpide bila gaur egun. Eredu mistoa ari dira aplikatzen horiek, eta formula hori da euskalgintzak eta euskal hedabideek beti erabili izan dutena. Uztarria aldizkaria inork ez du erosten, baina Uztarria diruz laguntzen dute herritarrek, bazkidetzen bidez”.\nUztarria aldizkariak hogei urte betetzen ditu azaro honetan, eta urtemuga hori oinarri hartuta, erakusketa berezi bat jarri du Uztarriak ikusgai Sanagustin kulturgunean.\nAzaroan. Hilaren 18tik abenduaren 2ra hainbat argazki izango dira ikusgai Sanagustin kulturgunean.\n20 irudi. Uztarriaren sorreratik hona aldizkarian agertu izan den hainbat herritar ikusi ahal da irudietan.\nXanti Rodriguez. Argazkilari azpeitiarrak atera dizkie argazkiak protagonistei.\n40 pertsona inguru. Argazki horietan arlo askotan aritzen diren 40 herritar baino gehiago agertzen dira, hala nola 1999tik hona Azpeitian izan diren alkateak, kirolariak, kultur sortzaileak, kazetariak, musikariak, auziperatu ohiak eta abar.\nInaugurazioa. Hilaren 22an, ostiralez, egingo du Uztarriak erakusketaren inaugurazio ekitaldia. Ekitaldi txiki bat egingo du komunikazio taldeak, eta ondoren, luntxa izango da. Opariren bat ere jasoko dute ekitaldira joaten diren herritarrek.


Gaur falta zaigun zarata\nMusikaria, ekoizlea, kazetaria eta soinu-artista. Ikerketa eta jakin-mina dira bere lanaren ezaugarri nagusiak, beti ere entzutearekin eta soinuekin zerikusia duten komunikatzeko edo sortzeko moduen ingurukoak badira. Hainbat diziplinetako eta jatorritako artistekin batera egin du lan (estudioan zein zuzenean), eta bere praktikak eremu zabala hartzen du: irratia, musika-ekoizpena, idazmena (musikari buruzko iritzi artikuluak, saiakerak), soinu-bandak konposatzea (zinemarako, antzerkirako, dantzarako), baita alderdi esperimentala ere (instalazioak, musika konkretua, etab.).\nDenak mantentzen du egunero soinuarekin erlazio kurioso bat. Ez gara konturatzen baina guk etengabe entzuten dugu. Badago esaldi bat gazteleraz esaten duena "resulta que los oidos no tienen párpados", hau da, belarriek ez dutela isteko modurik. Lo egiten dugunean ere entzuten jarraitzen dugu...\nSoinuak dokumentatzea eta zarataren eta soinuen etnografia, antropologia, kultura eta historia ikertzea interesatzen zaio. Horren baitan, Erkiziak arreta berezia eskaintzen die idi-gurdiei eta haien gurpilen ardatzek ateratzen duten kirrinkari.\nIdi-gurdiak, edo «gurdi oihulariak», ardatz higikorra zuten antzinako gurdiak ziren. Soinu berezia ateratzen zuten gelditzen zirenean, aspaldiko kronikari askoren artean «infernuko zarata» gisa ezagutzen zena. Gurdi horien ardatzak afinatu edo diseinatu egiten ziren, eta «diseinu soinudun» delakoren aurrekari primitibo gisa uler liteke hori.\nGurdiaren soinu-kantu-intziri-negar horretan nomadismoaren edo egungo herri-kulturan praktikatzen ditugun soinu bidezko identifikazio-formen arrastoak aurki daitezke (moto, auto, edo telefono soinuak, musika eta abar). Gurdiaren soinua lagungarria izan dakiguke forma horiek mendez mende nola eraiki diren ulertzeko. Beraz, funtsezkoa da soinu horri esateko izen edo modu guztiak aurkitzea, zarata izateak gurdiaren kultura soinudunari eragin dion ahanzturatik erauzteko; lagungarria da soinu hori entzun edo entzuten den leku bakoitzaren esanahiak ulertzeko.\nZarata edo hots kontzeptuak beti erakusten du alteritate bat eta klasifikazio bat. Horregatik, gurdien zaratak izaera negatiboa duten hainbat izen hartzen ditu (intziri, garrasi, ohiu, negar…) Brasilgo erdiguneko kultura soinudunean). Aitzitik, izendatzearekin batera, balore kultural batzuen barruan sartzen dakar; hots izateari utzi, soinua izateko.\n2020. urteko edizioko PUNTO DE VISTA zinemaldiarentzat egindako podcast saila\nInstalazioa // CD + libro\nCD-Audioa, 5 pista, 60 minutu / Aldakorra\nSoinu-disenua, nahasketa, film laburreko musika\nMusika ekoizpena, komposizioa, Ainara Legardonentzako musika\nSoinu instalazioa: 3 radio AM, radio hackeatuta, idazteko makina eta hiru bozgorailueko instalazioa. 7 soinu-pieza + 10 idazlan (soinu-idazlanak).\nEzagutzen al ditugu lekuak beren soinuengatik? Zer informazio ematen digute leku bakoitzeko soinuek? Zer eskeintzen diogu guk soinu-paisaia horri? Eta nola eragiten du gugan?\nHausnarketa hori ikasleen espaziora eramango dugu; eskolara. Soinu-ikerketa txiki bat proposatzen dugu, entzumen-ariketa errazekin, espazioa ezagutzeko eta bertan bizitzeko modu berri bat ekarriko duena.\nXabier Erkiziaren obra eta sormen prozesuetara hurbiltzea.\nEntzumen-ariketetara ohitzea, ikasteko modu gisa. Isiltasuna, entzumen-ariketak eta soinu-ekoizpena, ikerketa-tresna gisa lantzea.\nSoinuak paisaiaren eraikuntzan eta paisaiarekin dugun harremanean duen garrantziaz gozatzea eta horretaz jabetzea.\nXabier Erkiziaren hitzak jarraian irakurtzen direnean, arazo bera eragiten dute beti. Arreta jarri behar da, gelditu, berriro irakurri eta birpentsatu. Eta ez da era nahasian azaldu direlako. Aitzitik, musikarientzat, gizakientzat, hiri handietako zein herrietako biztanleentzat edo bizitzaren ikusle (soinudun) soilentzat interes handikoak diren (edo interes handia piztu beharko luketen) gaiei heltzen dietelako.


2021-05-19 – Artxandape Ikastola\nAurten ere udalaren Mikoleta lehiaketak Artxandapeko ipuin desberdinak saritu ditu\nArtxandape Ikastolako DBHko 3 ikasle sarituak izan dira 2021eko Mikoleta Ipuin Lehiaketan. Zorionak eta eskerrik asko parte hartzaile guztiei, zuen ahaleginagatik; kasu honetan, bereziki: Anne, Laida eta Amayari! Aurten, osasun egoera dela eta, ikasleek familiako pertsona bakar batekin bertaratu ahal izango dira, maiatzaren 20an, Udaletxeko Arabiar Aretoan ospatuko den sari-banaketa ekitaldira. Berau zuzenean jarraitu nahi...